<span class="headnews"><strong><span style="font-size: medium;">นักวิจัยพัฒนา CPU แบบพิเศษที่สามารถตรวจจับมัลแวร์ได้โดยใช้ machine learning</span></strong></span>

นักวิจัยจาก Binghamton University สหรัฐอเมริกา เปิดเผยว่า ได้มีการทดลองพัฒนา CPU แบบพิเศษเพื่อให้คอมพิวเตอร์สามารถตรวจจับมัลแวร์ได้ โดยวิเคราะห์พฤติกรรมผิดปกติที่เกิดขึ้นในระหว่างที่มีการใช้งานโปรแกรม ซึ่งหากพบพฤติกรรมน่าสงสัย จะแจ้งไปยังซอฟต์แวร์เฝ้าระวังเพื่อให้ตรวจสอบปัญหานี้อีกที

ตัว CPU ที่พัฒนาขึ้นมา จะวิเคราะห์พฤติกรรมของโปรแกรมที่กำลังทำงานอยู่ และใช้ระบบ machine learning เปรียบเทียบข้อมูลเชิงสถิติเพื่อวิเคราะห์พฤติกรรม โดยกระบวนการนี้จะทำงานร่วมกับซอฟต์แวร์ที่ติดตั้งอยู่ในระบบอีกทีหนึ่งเพื่อให้ซอฟต์แวร์ทำหน้าที่ตัดสินใจว่าพฤติกรรมผิดปกติที่ CPU ตรวจจับได้นั้นเข้าข่ายเป็นมัลแวร์หรือไม่ นักวิจัยอ้างว่าการใช้ฮาร์ดแวร์ตรวจวิเคราะห์นั้นช่วยในเรื่องประสิทธิภาพเพราะหากให้ซอฟต์แวร์คอยตรวจวิเคราะห์การทำงานอยู่ตลอดเวลานั้นจะทำให้ระบบช้าเกินไปจนไม่สามารถทำงานได้

เป้าหมายของงานวิจัยอยู่ที่การหาสมดุลระหว่างการลดความซับซ้อนของการทำงาน ความแม่นยำในการตรวจจับ ประสิทธิภาพ และการใช้พลังงาน โดยงานวิจัยนี้ทางมหาวิทยาลัยได้รับทุนสนับสนุนจาก National Science Foundation เป็นจำนวนเงิน 275,000 ดอลลาร์สหรัฐ ใช้เวลาพัฒนา 3 ปี

<strong>ที่มา:</strong> <a href="http://thcert.co/qgxp3h">Phys.org</a> l <a href="http://thcert.co/aoEXVX">Binghamton University</a> l <a href="https://www.thaicert.or.th/newsbite/2016-11-09-01.html#2016-11-09-01">ThaiCERT</a>