<h2>รายงานสถิติฟิชชิงประจำไตรมาสที่ 2 ชี้ มีการใช้ HTTPS เพิ่มขี้น และใช้เทคนิคให้เว็บไซต์ดูเนียนบนมือถือ</h2>
บริษัท PHISHLABS ได้เผยแพร่รายงาน Phishing Trends &amp; Intelligence Report ซึ่งเป็นรายงานสถิติฟิชชิงประจำไตรมาสที่ 2 โดยมีสาระที่น่าสนใจดังนี้
<ul>
 	<li>การโจมตีแบบฟิชชิงในไตรมาสที่ 2 เพิ่มถึง 41% เมื่อเทียบกับไตรมาสที่ 1 โดยการโจมตีที่มุ่งเป้าไปยังบริษัทด้านการเงิน เพิ่มขึ้นเป็นเท่าตัว</li>
 	<li>88% ของการโจมตีมุ่งเป้าไปยังผู้ใช้งาน 5 บริการคือ บริการด้านการเงิน (33%) บริการเว็บไซต์/บริการออนไลน์ทั่วไป (22%) บริการชำระเงิน (16%) บริการคลาวด์เพื่อเก็บข้อมูล (10%) บริการอีคอมเมิร์ซ (7%)</li>
 	<li>พบเว็บไซต์ฟิชชิงที่มีการใช้ HTTPS เพื่อให้ดูน่าเชื่อถือ เพิ่มขึ้นอย่างมากถึง 13% ในขณะที่ในปี 2559 พบเพียง 1%</li>
 	<li>พบการใส่ ------ ใน URL เพื่อหลอกผู้ใช้มือถือว่าเป็นเว็บไซต์จริง ยกตัวอย่างเช่น hxxp://m.facebook.com----------------validate----step1.rickytaylk.com/sign_in.html หากดูในมือถือจะแสดงดังรูปด้านล่าง ทำให้ดูเหมือนว่ากำลังเข้าเว็บไซต์ Facebook.com แต่ที่จริงแล้วผู้ใช้กำลังเข้า rickytaylk.com ซึ่งเป็นเว็บไซต์ฟิชชิง</li>
</ul>
<center><img src="https://www.thaicert.or.th/newsbite/img/news/2017-09-27-01.jpg" /></center>ฟิชชิงเป็นหนึ่งในการโจมตีที่ยังพบได้ทั่วไป เนื่องจากผู้ใช้ส่วนใหญ่ยังไม่รู้เท่าทัน ในขณะที่การเข้าเว็บไซต์บนมือถือซึ่งมีหน้าจอเล็ก สังเกตยาก ก็ทำให้ตกเป็นเหยื่อได้ง่าย ผู้ใช้ควรระวังและสังเกต URL ก่อนเข้าเว็บไซต์ โดยเฉพาะเมื่อจำเป็นต้องกรอกข้อมูลสำคัญ เช่น รหัสผ่าน หมายเลขบัตรเครดิต หรือข้อมูลส่วนบุคคล โดยอาจกรอก URL เข้าเว็บไซต์ด้วยตนเองแทนการคลิกลิงก์ที่ได้รับ

ผู้ที่สนใจสามารถศึกษาวิธีป้องกันเพิ่มเติมได้จากอินโฟกราฟิกไทยเซิร์ต <a href="https://www.thaicert.or.th/downloads/files/info_ThaiCERT_Phishing.pdf">https://www.thaicert.or.th/downloads/files/info_ThaiCERT_Phishing.pdf</a>

<strong>ที่มา:</strong> <a href="http://thcert.co/xH2UNB">PHISHLABS</a> | <a href="https://www.thaicert.or.th/newsbite/2017-09-27-01.html#2017-09-27-01">ThaiCERT</a>