<h1>เตือนผู้ใช้ Office 365 อาจตกเป็นเหยื่ออีเมลฟิชชิ่ง ผู้ดูแลระบบควรเปิดให้ตั้งค่าล็อกอิน 2 ชั้น</h1>
Office 365 เป็นบริการจาก Microsoft ที่ช่วยให้พนักงานในองค์กรสามารถใช้งาน Microsoft Office และแลกเปลี่ยนข้อมูลรวมถึงทำงานร่วมกันได้ บริษัท Barracuda ได้แจ้งเตือนว่าหากองค์กรมีการตั้งค่า Office 365 ที่ไม่ปลอดภัย พนักงานในองค์กรอาจตกเป็นเหยื่อการหลอกลวงและทำให้สูญเสียข้อมูลสำคัญได้

อย่างไรก็ตาม เทคนิคการหลอกลวงนี้ไม่ใช่เรื่องใหม่ แค่อาศัยการสร้างหน้าเว็บไซต์ปลอมหลอกขโมยชื่อผู้ใช้และรหัสผ่านของบัญชี Office 365 ก็สามารถทำได้แล้ว ซึ่งหากผู้ใช้หลงเชื่อ และทางองค์กรนั้นไม่ได้เปิดใช้งานการยืนยันตัวตนแบบ 2 ขั้นตอนให้กับ Office 365 ผู้ประสงค์ร้ายที่ได้ชื่อผู้ใช้และรหัสผ่านไปก็สามารถเข้าไปดูรายชื่อพนักงานในองค์กร อีเมล หรือข้อมูลอื่นๆ ที่อยู่ในพื้นที่แชร์ไฟล์ได้ รวมถึงใช้อีเมลของพนักงานในองค์กรแอบอ้างสวมรอยสร้างความเสียหายอื่นๆ ต่อได้

ผู้ดูแลระบบขององค์กรที่มีการใช้งาน Office 365 ควรตั้งค่าความมั่นคงปลอดภัยเพิ่มเติม โดยกำหนดว่าต้องมีการยืนยันตัวตนแบบ 2 ขั้นตอน เพื่อป้องกันในกรณีที่ผู้ใช้ถูกขโมยรหัสผ่าน โดยสามารถศึกษาวิธีการตั้งค่าได้จาก <a href="https://support.office.com/en-gb/article/Set-up-multi-factor-authentication-for-Office-365-users-8f0454b2-f51a-4d9c-bcde-2c48e41621c6">https://support.office.com/en-gb/article/Set-up-multi-factor-authentication-for-Office-365-users-8f0454b2-f51a-4d9c-bcde-2c48e41621c6</a> รวมถึงควรมีการจัดอบรมสร้างความตระหนักให้กับผู้ใช้เพิ่มเติมด้วย

<strong>ที่มา:</strong> <a href="https://blog.barracuda.com/2017/08/30/threat-spotlight-office-365-account-compromise-the-new-insider">Barracuda l</a> <a href="https://businessinsights.bitdefender.com/insecure-office-365-setups-business-security">Bitdefender l</a> <a href="https://www.thaicert.or.th/newsbite/2017-09-04-02.html#2017-09-04-02">ThaiCERT</a>