<h2>เทคนิค Phishing รูปแบบใหม่ เติมเครื่องหมาย ----- ยาวๆ หลังชื่อโดเมนเพื่อหลอกให้เข้าใจว่าเป็นเว็บจริง</h2>
นักวิจัยด้านความมั่นคงปลอดภัยจาก PhishLabs รายงานเทคนิคการโจมตี Phishing รูปแบบใหม่ เน้นเป้าหมายไปที่ผู้ใช้งานโทรศัพท์มือถือ ลักษณะการโจมตีเป็นการจด subdomain ให้เหมือนชื่อเว็บไซต์จริง จากนั้นใส่เครื่องหมาย - ยาวๆ จำนวนหลายสิบตัว เพื่อให้หน้าจอไม่แสดง domain ของจริง นักวิจัยเรียกลักษณะการโจมตีด้วยวิธีนี้เรียกว่า URL padding

ตัวอย่างโดเมนของเว็บไซต์ปลอม เช่น

m.facebook.com----------------validate----step1.rickytaylk.com/sign_in[dot]html

accounts.craigslist.org-securelogin--------------viewmessage.model104[dot]tv/craig2/

icloud.com--------------------secureaccount-confirm.saldaodovidro[dot]com.br/

offerup.com------------------login-confirm-account.aggly[dot]com/Login%20-%20OfferUp.htm

เมื่อเปิดเว็บไซต์ดังกล่าวโดยใช้เบราว์เซอร์ของโทรศัพท์มือถือ ผู้ใช้อาจสังเกตได้ยากว่าเป็นเว็บไซต์ปลอม เนื่องจากหากเปิดเว็บไซต์ดังกล่าวบนโทรศัพท์มือถือที่มีหน้าจอไม่ใหญ่นัก ตัวอักษรด้านหลังเครื่องหมาย - จะไม่ถูกแสดงผล ตัวอย่างหน้าจอเว็บไซต์ปลอมเมื่อเข้าดูจากโทรศัพท์มือถือเป็นดังรูป

<center><img src="https://www.thaicert.or.th/newsbite/img/news/2017-06-19-02.png" /></center>จากกรณีที่พบนี้ แสดงให้เห็นถึงความพยายามของผู้สร้างเว็บไซต์ปลอมที่จะสรรหาเทคนิคใหม่ๆ มาใช้ในการหลอกลวงเพื่อให้ตกเป็นเหยื่อ ผู้ใช้งานควรระมัดระวังการคลิกลิงก์ที่มากับอีเมล SMS หรือข้อความในช่องแช็ท ซึ่งอาจเป็นเว็บไซต์ปลอมได้ เพื่อความปลอดภัยหากต้องมีการล็อกอินเว็บไซต์ใดๆ ควรพิมพ์ URL ของเว็บไซต์นั้นด้วยตนเอง

<strong>ที่มา:</strong> <a href="http://thcert.co/94VY3g">Ars Technica</a> l <a href="http://thcert.co/S3EoUe">PhishLabs</a> l <a href="https://www.thaicert.or.th/newsbite/2017-06-19-02.html#2017-06-19-02">ThaiCERT</a>