<h1><span class="headnews"><strong><span style="font-size: medium;">แจ้งเตือนช่องโหว่ร้ายแรงใน Apache Struts 2 อาจถูกยึดเครื่องได้ รีบอัปเดตเป็นเวอร์ชัน 2.5.13</span></strong></span></h1>
เมื่อวันที่ 5 กันยายน 2560 ทีมนักวิจัยด้านความมั่นคงปลอดภัยจาก LGTM ได้แจ้งเตือนช่องโหว่ใน Apache Struts 2 (<a href="https://struts.apache.org/">https://struts.apache.org</a>) ซึ่งเป็นเฟรมเวิร์คสำหรับใช้พัฒนาซอฟต์แวร์ โดยช่องโหว่ที่ถูกรายงานนี้เป็นข้อผิดพลาดในการประมวลผล XML request เมื่อใช้ปลั๊กอิน Struts REST ร่วมกับ XStream handler ส่งผลให้ผู้ประสงค์ร้ายสามารถส่งข้อมูล XML ที่มีคำสั่งอันตรายเข้ามาประมวลผลที่เซิร์ฟเวอร์ได้ ช่องโหว่นี้ถูกจัดให้มีความร้ายแรงระดับ Critical มีรหัส CVE-2017-9805

ช่องโหว่นี้มีผลกระทบกับ Apache Struts 2 ตั้งแต่เวอร์ชัน 2.5 จนถึง 2.5.12 ปัจจุบันรายละเอียดทางเทคนิคและตัวอย่างโค้ดสำหรับใช้โจมตียังไม่ถูกเผยแพร่สู่สาธารณะ แต่ทางนักวิจัยแจ้งว่าการโจมตีสามารถทำได้ง่ายมาก ผู้ดูแลเว็บไซต์ที่มีการใช้งาน Apache Struts 2 ควรตรวจสอบและอัปเดตแก้ไขช่องโหว่ทันที โดยสามารถศึกษาข้อมูลเพิ่มเติมได้จากเว็บไซต์ของ Apache (<a href="https://struts.apache.org/docs/s2-052.html">https://struts.apache.org/docs/s2-052.html</a>)

<strong>ที่มา :  ที่มา: <a href="http://thehackernews.com/2017/09/apache-struts-vulnerability.html">The Hacker News l</a> <a href="https://lgtm.com/blog/apache_struts_CVE-2017-9805_announcement">LGTM</a> l ThaiCERT</strong>