<h1>Google AI พัฒนาไปอีกขั้น สามารถแปลภาษาได้ แม้ไม่เคยเรียนรู้มาก่อน</h1>
ความสามารถของ AI ในตอนนี้ มีความฉลาดจนน่าทึ่งเลยล่ะครับ ล่าสุดมันสามารถแปลภาษาระหว่าง 2 ภาษาที่มันไม่เคยถูกโปรแกรมมาก่อนได้ด้วยตนเอง จากรายงานการวิจัยที่ Google ได้เปิดเผยออกมา ได้แสดงให้เห็นว่า AI สามารถใช้ "Interlingua"<em> (ภาษากลาง)</em> ในระบบของตนเอง (AI) แปลรูปแบบภาษา, วลี และประโยค จากภาษาหนึ่งไปเป็นอีกภาษาหนึ่งได้อย่างแม่นยำโดยที่มนุษย์ไม่ต้องทำการโปรแกรมให้มันเลย
<blockquote>" ถ้า AI แปลภาษาอังกฤษเป็นเกาหลีและญี่ปุ่นได้
มันก็จะสามารถเรียนรู้การแปลภาษาเกาหลีเป็นภาษาญี่ปุ่นได้ด้วยตนเองในทันที "</blockquote>
โดยในการทดลอง นักวิจัยพบว่าหลังจากสอนให้ ระบบ AI เรียนรู้การแปลภาษาอังกฤษเป็นญี่ปุ่น และภาษาอังกฤษเป็นเกาหลี ก็พบเรื่องน่าประหลาดใจว่า AI สามารถแปลภาษาญี่ปุ่นเป็นเกาหลีได้ด้วยตนเอง แม้ว่ามันไม่เคยเรียนรู้มาก่อน

<a class="image-zoomable" href="http://www.thaiware.com/upload_misc/news/2016_11/images/9085_16112511352714.jpg" target="_blank" rel="nofollow" data-size="1600x856"><img title="Google AI พัฒนาไปอีกขั้น สามารถแปลภาษาได้ แม้ไม่เคยเรียนรู้มาก่อน" src="http://www.thaiware.com/upload_misc/news/2016_11/728/9085_16112511352714.jpg" alt="Google AI พัฒนาไปอีกขั้น สามารถแปลภาษาได้ แม้ไม่เคยเรียนรู้มาก่อน" /></a>

ซึ่งกระบวนการคิดของ AI นี้ แม้แต่ตัวนักวิจัยเองก็ยังไม่เข้าใจได้ 100% ว่ามันแบบนี้ได้อย่างไร อย่างไรก็ตาม จากการนำข้อมูลออกมาวิเคราะห์ เขาพบว่า AI ได้ทำการสร้างกลุ่มภาษาด้วยการรวมคำที่มีความหมายเหมือนกัน 3 ภาษาเอาไว้ ในแต่ละกลุ่ม

ทั้งนี้ สิ่งที่นักวิจัยยังไม่เข้าใจ ก็คือ แม้จะรู้ความหมายแล้วก็ตาม แต่การจะแปลภาษานั้น จะมีเรื่องของแกรมม่าเข้ามาเกี่ยวข้องด้วย ซึ่งแต่ละภาษาก็มีการวางรูปประธาน, กริยา และ กรรม ที่แตกต่างกัน ซึ่งตรงจุดนี้ นักวิจัยยังไม่เข้าใจว่า AI สร้างระบบการคิดแบบไหนขึ้นมาในการทำงานนี้ ซึ่งต้องศึกษากันต่อไปครับ

เมื่อไม่นานมานี้ Google เพิ่งจะเปลี่ยนระบบในการแปลภาษาของ Google Translate ให้ฉลาดยิ่งกว่าเดิม ด้วยการนำเอา Deep-learning  Google Neural Machine Translation (GNMT) มาใช้ปรับปรุงประสิทธิภาพในการแปลภาษาให้แม่นยำกว่าเดิม ซึ่งในปัจจุบัน Google Translate สามารถทำงานได้ 103 ภาษา แต่หาก Google ใช้ระบบ AI เข้ามาช่วยแปลได้แล้วล่ะก็ หมายความว่า มันจะทำงานแปลภาษาได้เยอะกว่าเดิมเป็น 5,253 ภาษา เลยทีเดียว ซึ่งงานระดับนี้หากไม่ใช้ AI ในการทำงาน แต่จะสร้างระบบขึ้นมาประมวลผลเองล่ะก็ จะสิ้นเปลืองเวลาในการพัฒนาและต้องการพลังในการประมวลผลที่สูงมากเลยล่ะ
<strong>ที่มา : </strong><a href="https://www.engadget.com/2016/11/24/google-ai-translate-language-pairs-it-has-never-seen/" target="_blank" rel="nofollow">www.engadget.com</a>