<h1><span class="headnews"><strong><span style="font-size: medium;">พบมัลแวร์หลอกว่าเป็นโปรแกรมโกงเกม CS:GO โจมตีผู้ใช้ Mac แอบขุดเงินดิจิทัล</span></strong></span></h1>
นักวิจัยด้านความมั่นคงปลอดภัยจาก SentinelOne ได้รายงานการค้นพบมัลแวร์ OSX.Pwnet.A ใน macOS โดยมัลแวร์ดังกล่าวหลอกว่าเป็นโปรแกรมที่สามารถใช้โกงเกม Counter-Strike: Global Offensive (CS:GO) ได้

หากผู้ใช้หลงเชื่อดาวน์โหลดมัลแวร์ดังกล่าวมาเปิดใช้งาน จะปรากฏหน้าจอสอบถามรหัสผ่านของผู้ดูแลระบบ ซึ่งหากผู้ใช้ใส่รหัสผ่าน ก็จะถูกติดตั้งมัลแวร์สำหรับใช้ขุดเงินดิจิทัลชื่อ Monero ลงในเครื่องเพื่อสร้างรายได้ให้กับผู้พัฒนามัลแวร์

หนึ่งในช่องทางแพร่กระจายมัลแวร์ที่นิยมใช้กันมาตั้งแต่อดีตจนถึงปัจจุบัน คือการปลอมว่าเป็นโปรแกรมสำหรับใช้แคร็กหรือใช้โกงเกม ซึ่งอาศัยจุดอ่อนของผู้ใช้ในการหลอกล่อให้ตกเป็นเหยื่อ ข้อแนะนำในการป้องกัน ผู้ใช้ควรตระหนักถึงความเสี่ยงของการดาวน์โหลดโปรแกรมลักษณะนี้มาใช้งาน เพราะอาจมีความเสี่ยงทั้งการติดมัลแวร์หรือถูกหลอกขโมยข้อมูลได้

<strong>ที่มา:</strong> <a href="https://www.bleepingcomputer.com/news/security/cs-go-cheat-delivers-cryptocurrency-miner-on-macos/">Bleeping Computer l</a> <a href="https://www.sentinelone.com/blog/osx-pwnet-a-csgo-hack-and-sneaky-miner/">SentinelOne</a> l <a href="https://www.thaicert.or.th/newsbite/2017-08-30-01.html#2017-08-30-01">ThaiCERT</a>