ตั้งแต่วันที่ 3 พฤษภาคม 2562 ผู้ใช้จำนวนมากรายงานว่าไม่สามารถใช้งานส่วนเสริม (add-on) ที่ติดตั้งบนเบราว์เซอร์ Firefox ได้ โดยปรากฎข้อความแจ้งว่าเบราว์เซอร์ไม่สามารถตรวจสอบความถูกต้องของส่วนเสริมได้จึงระงับการใช้งานส่วนเสริมดังกล่าว ทาง Mozilla ซึ่งเป็นผู้พัฒนาเบราว์เซอร์ Firefox ได้ออกมาชี้แจ้งว่าสาเหตุของปัญหานี้เกิดจากใบรับรองดิจิทัล (digital certificate) ที่ใช้เพื่อตรวจสอบความถูกต้องของส่วนเสริมนั้นหมดอายุ จึงทำให้เบราว์เซอร์ระงับการใช้งานส่วนเสริมดังกล่าว

เมื่อวันที่ 5 พฤษภาคม 2562 ทาง Mozilla ได้ออกอัปเดตเบราว์เซอร์ Firefox เวอร์ชัน 66.0.4 และ 60.6.2 ESR เพื่อแก้ไขปัญหาดังกล่าวแล้ว โดยผู้ใช้สามารถดาวน์โหลดอัปเดตล่าสุดได้จากเว็บไซต์ <a href="https://www.thaicert.or.th/newsbite/www.firefox.com">www.firefox.com</a> หรือติดตั้งผ่านระบบอัปเดตอัตโนมัติของเบราว์เซอร์ ทั้งนี้ เบราว์เซอร์อื่นที่ใช้ Firefox เป็นพื้นฐานในการทำงานอย่าง Tor Browser ก็ได้รับผลกระทบจากปัญหานี้ด้วย ซึ่งมีผลทำให้ส่วนเสริมที่สำคัญ เช่น NoScript ไม่สามารถใช้งานได้ โดยเมื่อวันที่ 6 พฤษภาคม 2562 ทางผู้พัฒนา Tor Browser ได้ออกอัปเดตเวอร์ชัน 8.0.9 มาเพื่อแก้ไขปัญหาใบรับรองดิจิทัลแล้ว (แต่ Firefox ที่ใช้ใน Tor Browser เวอร์ชันนี้ยังเป็นรุ่น 60.6.1 ESR)

ถึงแม้ปัญหาในครั้งนี้จะไม่ใช่เรื่องของช่องโหว่โดยตรง แต่การที่เบราว์เซอร์ไม่สามารถตรวจสอบยืนยันความถูกต้องของส่วนเสริมก็อาจส่งผลกระทบต่อความมั่นคงปลอดภัยหรือความเป็นส่วนตัวได้ ผู้ที่ใช้งาน Firefox, Tor Browser หรือเบราว์เซอร์อื่นที่ใช้พื้นฐานของ Firefox ควรพิจารณาอัปเดตให้เป็นเวอร์ชันล่าสุดเพื่อแก้ไขปัญหา

<strong>ที่มา:</strong> <a href="http://thcert.co/IthAzE">CNET</a>, <a href="http://thcert.co/39tW6o">Tor Browser</a>, <a href="https://www.thaicert.or.th/newsbite/2019-05-07-01.html?fbclid=IwAR3_d-_-ELEFtOzhaoo-smpD7qxq6oU0EqP2uwkHXFLzxDJUqwNPNHLxU1I">ThaiCERT</a>, ETDA Thailand