<h2>ระวังภัย พบมัลแวร์แพร่กระจายผ่าน Facebook Messenger โจมตีทั้งผู้ใช้ Windows และ Mac</h2>
นักวิจัยด้านความมั่นคงปลอดภัยจาก Kaspersky รายงานการโจมตีผ่าน Facebook Messenger โดยลักษณะเป็นการส่งข้อความแช็ทเพื่อหลอกให้เหยื่อเปิดดูคลิปวิดีโอ มีลิงก์ของเว็บไซต์ย่อ URL (เช่น bit.ly) แนบมาด้วย หากเหยื่อหลงเชื่อคลิกลิงก์ดังกล่าว จะถูกส่งไปยังเว็บไซต์ที่ทำหน้าตาคล้าย Google Docs มีรูปภาพและปุ่มกดเล่นวิดีโอ หากกดปุ่มดังกล่าว จะถูก redirect ไปยังเว็บไซต์หลายแห่ง ขึ้นอยู่กับ Cookie ในเครื่อง ตำแหน่งที่อยู่ การตั้งค่าเบราว์เซอร์ และระบบปฏิบัติการที่ใช้ โดยสุดท้ายผู้ใช้จะถูกส่งไปยังหน้าเว็บหลอกให้ดาวน์โหลดมัลแวร์มาติดตั้ง เช่น หลอกว่าเป็น Codec ที่ใช้สำหรับเล่นไฟล์วิดีโอ หรือเป็นโปรแกรมอัปเดต Flash Player เป็นต้น

ปัจจุบันทางนักวิจัยยังอยู่ระหว่างการตรวจวิเคราะห์การโจมตี เบื้องต้นพบว่าการโจมตีนี้มีผลกับผู้ใช้ Chrome และ Firefox บน Windows และ Safari บน macOS อย่างไรก็ตาม สาเหตุช่องทางการติดและแพร่กระจายมัลแวร์ผ่าน Facebook Messenger นั้นยังอยู่ระหว่างการตรวจสอบ เบื้องต้นคาดว่าอาจเกิดจากการขโมยรหัสผ่าน การติดมัลแวร์ในเบราว์เซอร์ หรือการสวมรอยหลอกว่าคลิกลิงก์ (Clickjacking)

ข้อแนะนำในการระวังป้องกัน หากพบว่าเพื่อใน Facebook ส่งข้อความในลักษณะที่เป็นการเชิญชวนให้เปิดดูคลิปวิดีโอโดยมีการแนบลิงก์เว็บไซต์ที่น่าสงสัย ไม่ควรคลิกเข้าไปดู และไม่ควรติดตั้งโปรนแกรมใดๆ จากเว็บไซต์เหล่านั้น

<strong>ที่มา:</strong> <a href="https://www.tripwire.com/state-of-security/latest-security-news/malware-spreading-via-facebook-messe">Tripwire l</a> <a href="https://securelist.com/new-multi-platform-malwareadware-spreading-via-facebook-messenger/81590/">Kaspersky</a> l <a href="https://www.thaicert.or.th/newsbite/2017-08-25-01.html#2017-08-25-01">ThaiCERT</a>