กูเกิลประกาศหยุดการซิงก์รูปภาพจาก Google Photos ไปเก็บเป็นไฟล์บน Google Drive โดยอัตโนมัติ (และในทางกลับกันด้วยคือไฟล์รูปจาก Drive ไปขึ้นใน Photos) อีกทั้งการลบไฟล์บน Photos จะไม่กระทบไฟล์บน Drive และในทางกลับกันด้วยเช่นกัน

เหตุผลของกูเกิลคือผู้ใช้สับสนระหว่างการเก็บไฟล์สองที่แล้วซิงก์กัน และมีปัญหาลบไฟล์ที่หนึ่ง แล้วไฟล์อีกที่หนึ่งหายไปด้วย

สิ่งที่กูเกิลเพิ่มเข้ามาให้คือฟีเจอร์ Upload from Drive บน Google Photos ทำให้เราสามารถอิมพอร์ตไฟล์รูปที่อยู่บน Drive อยู่แล้ว เข้ามาเก็บในไลบรารีของ Photos ได้เอง (ต้องเลือกรูปเองไม่ซิงก์อัตโนมัติทุกรูป) เมื่ออิมพอร์ตเข้ามาแล้ว ไฟล์จะถือว่าเป็นคนละไฟล์กัน (หากคุณภาพเป็น Origial จะนับพื้นที่สตอเรจเป็นคนละไฟล์กัน เปลืองพื้นที่ x2 แต่ถ้าเป็น High จะไม่นับสตอเรจเหมือนเดิม) การลบไฟล์จากที่ไหนแล้วจะไม่กระทบไฟล์อีกที่หนึ่ง

<img src="https://www.blognone.com/sites/default/files/externals/e425c67bd1d75f3da984a2b4b150780f.png" alt="No Description" />

การเปลี่ยนแปลงนี้จะมีผลในเดือนกรกฎาคม หลังจากนั้นแล้ว ไฟล์รูปภาพที่เก็บอยู่บนทั้ง Photos และ Drive จะยังอยู่เหมือนเดิม แต่จะถูกมองว่าเป็นคนละไฟล์กันแล้ว

ส่วนคนที่ยังอยากอัพโหลดรูปครั้งเดียว แล้วเก็บลงทั้งบน Photos และ Drive ยังสามารถทำได้ผ่านโปรแกรม Backup and Sync ทั้งบนวินโดวส์และแมคได้เหมือนเดิม

<strong>ที่มา : </strong><a href="https://www.blog.google/products/photos/simplifying-google-photos-and-google-drive/">Google</a> , <a href="https://www.blognone.com/node/110316">blognone</a>