<h4><span class="headnews"><strong><span style="font-size: medium;">พบมัลแวร์ Guide for Pokémon GO โผล่บน Play Store แอบ root เครื่อง แทรกโฆษณา ขโมยข้อมูล</span></strong></span></h4>
นักวิจัยจาก Kaspersky แจ้งเตือนมัลแวร์บน Android เป็นแอปพลิเคชันชื่อ Guide for Pokémon GO โผล่ให้ดาวน์โหลดบน Google Play Store ผู้พัฒนามัลแวร์หลอกว่าเป็นแอปพลิเคชันสำหรับช่วยแนะนำวิธีการเล่นเกม Pokemon Go แต่แท้จริงแล้วแอบ root เครื่อง ติดตั้งแอปพลิเคชันเพื่อแสดงผลโฆษณา และแอบส่งข้อมูลไปยังเซิร์ฟเวอร์ภายนอก มีผู้ตกเป็นเหยื่อดาวน์โหลดมัลแวร์ไปติดตั้งแล้วกว่า 500,000 ครั้ง

มัลแวร์ใช้วิธีการเข้ารหัสลับข้อมูลในส่วนที่เป็นโค้ดอันตราย ทำให้สามารถหลีกเลี่ยงระบบตรวจจับของ Google Play ได้ ภายหลังจากที่ถูกติดตั้งลงในเครื่อง มัลแวร์จะใช้ช่องโหว่ของระบบปฏิบัติการ Android เวอร์ชันเก่าในการ root เครื่องและติดตั้งตัวเองลงในพาร์ทิชันของระบบเพื่อป้องกันไม่ให้ผู้ใช้ลบมัลแวร์ออกได้ตามปกติ จากนั้นจะติดต่อไปยังเซิร์ฟเวอร์ที่ใช้ควบคุมและสั่งการเพื่อรับคำสั่งในการทำงานต่อไป

ทาง Kaspersky ได้ประสานงานกับ Google เพื่อลบแอปพลิเคชันมัลแวร์ออกจาก Play Store แล้ว ผู้ใช้ควรตรวจสอบว่าได้เผลอดาวน์โหลดแอปพลิเคชันนี้มาติดตั้งในเครื่องหรือไม่ หากพบว่าตกเป็นเหยื่อแล้ว อาจต้องติดต่อศูนย์บริการเพื่อติดตั้งเฟิร์มแวร์ใหม่

<strong>ที่มา:</strong> <a href="http://thcert.co/BzTJNY">Kaspersky</a> l <a href="https://www.thaicert.or.th/newsbite/2016-09-15-02.html#2016-09-15-02">ThaiCert</a>