<h2>วิเคราะห์แนวโน้มมัลแวร์เรียกค่าไถ่และข้อแนะนำวิธีป้องกัน</h2>
บริษัท Trend Micro เผยแพร่รายงานวิเคราะห์แนวโน้มการโจมตีจากมัลแวร์เรียกค่าไถ่ โดยระบุว่าก่อนหน้านี้มัลแวร์เรียกค่าไถ่ส่วนใหญ่มักใช้วิธีการหลอกลวงให้เหยื่อจ่ายเงิน โดยอาจใช้วิธีล็อกหน้าจอแล้วแสดงข้อความว่าคอมพิวเตอร์ถูกระงับการใช้งาน แต่ในช่วงปี 2556 เป็นต้นมา ผู้พัฒนามัลแวร์เริ่มใช้วิธีเข้ารหัสลับไฟล์ข้อมูลในเครื่องแล้วให้เหยื่อจ่ายเงินผ่านช่องทางที่ตรวจสอบเส้นทางได้ยาก (เช่น Tor และ Bitcoin) ซึ่งปัจจุบันมัลแวร์เรียกค่าไถ่ส่วนใหญ่นิยมใช้ช่องทางในลักษณะนี้

ปี 2559 ถือว่าเป็นปีที่มัลแวร์เรียกค่าไถ่แพร่ระบาดหนักมากที่สุด โดยจำนวนสายพันธุ์ของมัลแวร์เรียกค่าไถ่เพิ่มขึ้นจากปีก่อนหน้าถึง 752% (จากที่ค้นพบ 29 สายพันธุ์ในปี 2558 เพิ่มเป็น 247 สายพันธุ์ในปี 2559) มูลค่าความเสียหายรวมตลอดทั้งปีประมาณ 1 พันล้านดอลลาร์สหรัฐฯ ความเสียหายส่วนใหญ่เกิดขึ้นกับบริษัทที่ไม่ได้มีระบบสำรองข้อมูลจากเหตุการณ์โจมตีทางไซเบอร์ ในปี 2560 เริ่มพบมัลแวร์เรียกค่าไถ่ที่แพร่กระจายโดยอาศัยช่องโหว่ของระบบปฏิบัติการ Windows ส่งผลให้เกิดการแพร่ระบาดในวงกว้าง

สำหรับแนวโน้มของมัลแวร์เรียกค่าไถ่ในอนาคต ทาง Trend Micro วิเคราะห์ว่าอุปกรณ์ประเภท Internet of Things จะตกเป็นเหยื่อมัลแวร์เรียกค่าไถ่เพิ่มมากขึ้น ประกอบกับข้อมูลจากรายงาน Worldwide Healthcare Predictions ของ IDC ที่เป็นการประเมินสถานการณ์ความมั่นคงปลอดภัยทางไซเบอร์ของหน่วยงานด้านสาธารณสุข คาดว่าหน่วยงานเหล่านี้จะตกเป็นเป้าหมายหลักในการโจมตีจากมัลแวร์เรียกค่าไถ่ เนื่องจากข้อมูลมีมูลค่าสูงและสร้างความเสียหายได้มาก บริษัท Imperva วิเคราะห์ว่าการโจมตีระบบฐานข้อมูลจะมีเพิ่มมากขึ้น โดยนอกจากจะเข้ารหัสลับฐานข้อมูลแล้ว ยังมีการทำให้ฐานข้อมูลไม่สามารถใช้งานได้ เช่น ลบข้อมูลแบบฐาวร หรือแก้ไขเปลี่ยนแปลงข้อมูลข้างใน เป็นต้น

ในภาพรวม มีการประเมินว่ารูปแบบการโจมตีและความเสียหายจากมัลแวร์เรียกค่าไถ่จะทวีความรุนแรงมากยิ่งขึ้น เป้าหมายไม่ใช่แค่บุคคลหรือองค์กร แต่อาจเป็นการทำลายหรือยับยั้งการทำงานของหน่วยงานที่เป็นโครงสร้างพื้นฐานระดับประเทศ

แนวทางการป้องกันมัลแวร์เรียกค่าไถ่ ควรมีการอบรมสร้างความตระหนักให้กับเจ้าหน้าที่ โดยควรเน้นในเรื่องรูปแบบช่องทางการแพร่กระจาย และแนวทางปฏิบัติหากพบเหตุการณ์ที่ต้องสงสัยว่าเครื่องคอมพิวเตอร์ติดมัลแวร์ นอกจากนี้ควรอัปเดตซอฟต์แวร์และระบบปฏิบัติการอย่างสม่ำเสมอเพื่อปิดช่องโหว่และลดความเสี่ยง จำกัดสิทธิในการเข้าถึงหรือแก้ไขข้อมูลที่มีความอ่อนไหว และหมั่นสำรองข้อมูลสำคัญเป็นประจำ

<strong>ที่มา:</strong> <a href="http://thcert.co/XJLLeg">Trend Micro</a> l <a href="https://www.thaicert.or.th/newsbite/2017-07-26-02.html#2017-07-26-02">ThaiCERT</a>