เว็บไซต์ Naked Security ได้เผยแพร่ข้อแนะนำในการตั้งค่าความเป็นส่วนตัวบัญชี Facebook โดยมีรายละเอียด ดังนี้

1. ตั้งค่าการโพสต์ข้อความหรือรูปภาพให้เห็นได้เฉพาะเพื่อน

ปกติแล้ว ค่าเริ่มต้นของ Facebook จะกำหนดให้การโพสต์ข้อความหรือรูปภาพจะเป็นแบบสาธารณะ (Public) ซึ่งบุคคลทั่วไปที่ไม่ได้เป็นเพื่อนใน Facebook ของผู้โพสต์ก็จะสามารถเห็นโพสต์ดังกล่าวได้ อย่างไรก็ตาม บางโพสต์อาจมีข้อมูลส่วนตัว เช่น สถานที่ทำงาน ตำแหน่งที่อยู่ในปัจจุบัน เรื่องราวของของลูก ๆ หรือครอบครัว ซึ่งผู้ประสงค์ร้ายอาจนำข้อมูลดังกล่าวไปใช้ในการสวมรอยหรือก่ออาชญากรรมได้ ดังนั้นจึงควรตั้งค่าเริ่มต้นของโพสต์ให้เห็นเฉพาะผู้ที่เป็นเพื่อนใน Facebook หากโพสต์ใดพิจารณาแล้วว่าควรเปิดเป็นสาธารณะจึงเปิดทีหลัง เพื่อลดความเสี่ยง

ผู้ใช้สามารถตั้งค่าเริ่มต้นให้โพสต์สามารถเห็นได้เฉพาะเพื่อนเท่านั้น โดยไปที่ การตั้งค่า (Setting) &gt; ความเป็นส่วนตัว (Privacy) &gt; ใครบ้างที่สามารถเห็นเนื้อหาของฉันได้ (Who can see my stuff?) &gt; ใครบ้างที่สามารถเห็นโพสต์ในคราวต่อๆ ไปของคุณได้ (Who can see your future posts) และให้ตั้งค่าเป็น เพื่อน (Friends)

สำหรับโพสต์ก่อนหน้านี้ที่เคยถูกตั้งค่าเป็นสาธารณะ ผู้ใช้สามารถจำกัดสิทธิโพสต์เก่าทั้งหมดให้เพื่อนเท่านั้นที่สามารถอ่านได้ โดยไปที่ การตั้งค่า (Setting) &gt; ความเป็นส่วนตัว (Privacy) &gt; ใครบ้างที่สามารถเห็นเนื้อหาของฉันได้ (Who can see my stuff?) &gt; ต้องการจำกัดผู้เข้าชมสำหรับโพสต์ที่คุณแชร์กับเพื่อนของเพื่อนหรือสาธารณะใช่หรือไม่ (Limit the audience for posts you've shared with friends of friends or Public) ให้คลิกที่ปุ่ม จำกัดโพสต์เก่า (Limit Old posts)

ผู้ใช้สามารถตรวจสอบได้ว่าบุคคลทั่วไปสามารถเข้าถึงข้อมูลใดได้บ้างบนบัญชีของเรา โดยไปที่หน้า Profile คลิกที่ปุ่ม ... &gt; ดูในมุมมองของ (View As..) ผู้ใช้จะถูกพาไปยังหน้า Profile ของตน ที่แสดงข้อมูลที่คนทั่วไปเห็น

2. จำกัดการค้นหาบัญชี Facebook จากอีเมลหรือหมายเลขโทรศัพท์

Facebook อนุญาตให้ค้นหาบัญชีผู้ใช้ด้วยการใช้อีเมลหรือหมายเลขโทรศัพท์ได้ แต่ในบางครั้งผู้ใช้อาจจำเป็นต้องเปิดเผยอีเมลหรือหมายเลขโทรศัพท์ให้กับบุคคลอื่น แต่ไม่ได้ต้องการให้บุคคลเหล่านั้นค้นหาหรือรับทราบว่าตนใช้บัญชี Facebook ชื่ออะไร เพื่อป้องกันปัญหานี้ ผู้ใช้สามารถตั้งค่าจำกัดผลการค้นหาได้ว่าไม่ให้บุคคลทั่วไปสามารถนำอีเมลหรือหมายเลขโทรศัพท์มาค้นหาบัญชี Facebook ของตนได้ ซึ่งสามารถทำได้โดยเข้าไปที่ การตั้งค่า (Setting) &gt; ความเป็นส่วนตัว (Privacy) &gt; ใครที่สามารถค้นหาฉันได้บ้าง (Who can look me up?) แล้วเลือกเฉพาะเพื่อนหรือเพื่อนของเพื่อน

3. เปิดการใช้งานการยืนยันตัวตนแบบ 2 ขั้นตอน และการแจ้งเตือนเมื่อพบการล็อกอินน่าสงสัย

หากผู้ประสงค์ร้ายรู้รหัสผ่านบัญชี Facebook ก็สามารถสวมรอยเข้ามาเป็นเจ้าของบัญชีได้ การเปิดใช้งานการยืนยันตัวตนแบบ 2 ขั้นตอนจึงเป็นสิ่งที่ช่วยให้บัญชี Facebook มีความมั่นคงปลอดภัยมากขึ้น ตัวอย่างเช่น หากมีการล็อกอินจากเครื่องคอมพิวเตอร์ ต้องกดยืนยันจากแอปพลิเคชัน Facebook ที่ติดตั้งอยู่ในโทรศัพท์มือถือ หรือใส่รหัสที่ได้รับจาก SMS เป็นต้น ซึ่งผู้ใช้สามารถเปิดใช้งานระบบการยืนยันตัวตนแบบ 2 ขั้นตอน ได้ด้วยการเข้าไปที่ การตั้งค่า (Setting) &gt; ความปลอดภัย (Security) &gt; การอนุมัติการเข้าสู่ระบบ (Login Approvals)

นอกจากนี้ ผู้ใช้สามารถตั้งค่าให้มีการแจ้งเตือนทุกครั้งที่มีการล็อกอินจากอุปกรณ์ที่ไม่เคยถูกใช้ล็อกอินมาก่อน หรือล็อกอินจากต่างสถานที่ โดยไปที่ การตั้งค่า (Setting) &gt; ความปลอดภัย (Security) &gt; เตือนการเข้าสู่ระบบ (Login Alerts) โดยสามารถเลือกรับการแจ้งเตือนผ่านแอปพลิเคชันในโทรศัพท์มือถือหรืออีเมล

<strong>ที่มา:</strong> <a href="https://www.thaicert.or.th/newsbite/2016-05-28-02.html">ThaiCert</a>