<h3><strong>พบช่องโหว่ sudo ใน Linux ผู้ใช้ทั่วไปสามารถยกระดับสิทธิเป็น root ได้ แพตช์ด่วน</strong></h3>
sudo เป็นโปรแกรมในระบบปฏิบัติการ UNIX/Linux ที่ช่วยให้ผู้ใช้ทั่วไปสามารถยกระดับสิทธิเป็น root เพื่อทำงานที่ต้องใช้สิทธิของผู้ดูแลระบบได้ เช่น การอัปเดตระบบปฏิบัติการ

นักวิจัยด้านความมั่นคงปลอดภัยจากบริษัท Qualys รายงานช่องโหว่ใน sudo โดยเป็นข้อผิดพลาดของฟังก์ชันในการอ่านไฟล์ /proc/[pid]/stat ซึ่งเก็บข้อมูลที่เกี่ยวข้องกับโพรเซส เช่น หมายเลขของโพรเซส หรือคำสั่งที่เรียกใช้งาน เป็นต้น ไฟล์นี้ใช้ space เป็นตัวแบ่งคอลัมน์ แต่ข้อมูลในบางฟิลด์อาจมีเครื่องหมาย space อยู่ ส่งผลให้อาจถูกแทรกคำสั่งเข้ามาเพื่อให้ sudo ประมวลผลได้ ข้อผิดพลาดนี้ทำให้ผู้ใช้ทั่วไปสามารถเขียนทับไฟล์สำคัญบนเครื่องได้ เช่น /etc/shadow หรือ /etc/sudoers เพื่อยกระดับสิทธิตนเองเทียบเท่า root

ช่องโหว่นี้มีรหัส CVE-2017-1000367 มีผลกับระบบปฏิบัติการ Linux ที่เปิดใช้งาน SELinux (เช่น Red Hat Enterprise Linux, Oracle Enterprise Linux, CentOS, Debian, Ubuntu, SUSE Linux Enterprise, OpenSUSE, Slackware, และ Gentoo) เวอร์ชันของ sudo ที่ได้รับผลกระทบคือตั้งแต่ 1.8.6p7 จนถึง 1.8.20 ผู้ดูแลระบบควรอัปเดต sudo เป็นเวอร์ชัน 1.8.20p1 เพื่อแก้ไขปัญหา โดยปัจจุบันระบบปฏิบัติการ Linux ที่ได้รับผลกระทบมีแพตช์ออกมาแล้ว สามารถติดตั้งได้ด้วยการสั่งอัปเดตตามปกติ

<strong>ที่มา:</strong> <a href="http://thcert.co/4zVYYz">Threatpost</a> l <a href="http://thcert.co/CxcGib">Openwall</a> l <a href="http://thcert.co/Bbr62z">Sudo</a> l <a href="https://www.thaicert.or.th/newsbite/2017-06-02-01.html#2017-06-02-01">ThaiCERT</a>