<h1>Microsoft พัฒนารูปแบบมาตรฐานใหม่สำหรับเรียลไทม์ AI</h1>
ในหลายๆ ครั้ง การใช้งานระบบ AI เราจำเป็นต้องให้มันสามารถตอบสนองต่อการสั่งงานได้ภายในพริบตา อย่างเช่น หากเรามีระบบกล้องวงจรปิดอัจฉริยะอยู่ เมื่อมีโจรบุกเข้ามา AI ต้องสามารถระบุได้ทันทีว่าคนที่เข้ามาเป็นโจร และนำส่งข้อมูลมาแจ้งเตือนเราและแจ้งตำรวจได้ในทันที ซึ่ง Microsoft ก็รู้ถึงความสำคัญของเรื่องนี้ดี จึงได้พัฒนาแพลตฟอร์มเร่งความเร็วของฮาร์ดแวร์ขึ้นมาในชื่อ Project Brainwave

<a class="image-zoomable" href="https://news.thaiware.com/upload_misc/news/2017_08/images/11134_170823121154BO.jpg" target="_blank" rel="noopener" data-size="765x457"><img title="Microsoft พัฒนารูปแบบมาตรฐานใหม่สำหรับเรียลไทม์ AI" src="https://news.thaiware.com/upload_misc/news/2017_08/728/11134_170823121154BO.jpg" alt="Microsoft พัฒนารูปแบบมาตรฐานใหม่สำหรับเรียลไทม์ AI" /></a>

Project Brainwave ของ Microsoft มีจุดเด่นที่ความเร็วในการทำงาน และการประมวลผล AI แบบเรียวไทม์บนคลาวด์ ซึ่งความเร็วนี้ได้มาจาก Stratix 10 ชิปตัวใหม่ของ Intel ที่เป็นชิปแบบ Field programmable gate array (FPGA) ซึ่งชิปตัวนี้สามารถประมวลผลได้ถึง 39.5 เทราฟล็อปส์ภายใน 1 ms

ตัวแพลตฟอร์ม Project Brainwave มีความยืดหยุ่นสูงกว่า Hard-coded ของคู่แข่งหลายราย เพราะมันมีระบบ Dynamic neural network อยู่ภานในชิป FPGA ในขณะที่คู่แข่งส่วนใหญ่ยังต้องส่งข้อมูลไปประมวลภายนอกชิป
<blockquote>เอฟพีจีเอ หรือ อุปกรณ์ลอจิกแบบโปรแกรมได้ (อังกฤษ: Field programmable gate array: FPGA) บางครั้งอาจจะมีคนสับสนกับคำว่า Flip-chip pin grid array ซึ่งมีโครงสร้างตัวถังคล้ายๆ กัน

FPGA จัดเป็น อุปกรณ์สารกึ่งตัวนำชนิดโปรแกรมได้ที่มีโครงข่ายการเชื่อมต่อภายในแบบแมตริกซ์ โครงสร้างภายในของ FPGA นั้นสามารถโปรแกรมให้มีหน้าที่การทำงานเหมือนลอจิกเกตพื้นฐาน เช่น AND, OR, XOR, NOT หรือรวมกันหลายๆ ชนิด (Combinational logic) เพื่อให้ทำหน้าที่ที่มีความซับซ้อนเพิ่มขึ้น เช่น Decoders หรือฟังก์ชันทางคณิตศาสตร์ ใน FPGAs ทั่วไป นอกจากจะประกอบด้วยส่วนของวงจรลอจิกแบบโปรแกรมได้แล้ว จะยังมีบล็อกของหน่วยความจำ ซึ่งอาจจะสร้างด้วยฟลิบฟลอปอย่างง่าย หรือใช้พื้นที่ของสารกึ่งตัวนำสร้างเป็นหน่วยความจำจริงๆ อยู่ภายในก็ได้</blockquote>
ในขณะนี้ Project Brainwave รองรับการทำงานร่วมกับ AI framework (Cognitive Toolkit) ของ Microsoft รวมถึง Google TensorFlow และระบบ AI เจ้าอื่นๆ ด้วย เราสามารถที่จะใช้แพลตฟอร์มนี้ในการออกแบบระบบ Machine Learning ในแบบที่เราต้องการ และให้มันทำงานได้แบบเรียลไทม์ แทนที่จะเราจะต้องสร้างระบบประมวลผลด้วยตนเอง

Microsoft มีแผนที่จะปล่อยตัว Project Brainwave ผ่านทาง Azure cloud services ของตนเอง ทั้งนี้ยังไม่มีการเปิดเผยข้อมูลว่ากำหนดการคือในช่วงเวลาใด

<strong>ที่มา : </strong><a href="https://www.engadget.com/2017/08/22/microsoft-project-brainwave/" target="_blank" rel="nofollow noopener">www.engadget.com</a> l <a href="https://th.wikipedia.org/wiki/%E0%B9%80%E0%B8%AD%E0%B8%9F%E0%B8%9E%E0%B8%B5%E0%B8%88%E0%B8%B5%E0%B9%80%E0%B8%AD" target="_blank" rel="nofollow noopener">th.wikipedia.org</a> l <a href="https://newsroom.intel.com/news/intel-delivers-real-time-ai-microsofts-accelerated-deep-learning-platform/" target="_blank" rel="nofollow noopener">newsroom.intel.com</a> l <a href="https://itpeernetwork.intel.com/microsoft-project-brainwave-intel-fpga/" target="_blank" rel="nofollow noopener">itpeernetwork.intel.com</a> l <a href="https://news.thaiware.com/11134.html">THAIWARE</a>