ปัญหาข้อมูลส่วนบุคคลถูกเปิดเผยและเข้าถึงโดยไม่ได้รับอนุญาตนั้นเป็นสิ่งที่พบมากขึ้นเรื่อยๆ ในช่วงหลายปีที่ผ่านมา กรณีที่เว็บไซต์มีปัญหาด้านความมั่นคงปลอดภัยแล้วถูกผู้ไม่หวังดีนำรหัสผ่านออกไปเผยแพร่นั้นก็มีการรายงานออกมาอยู่เป็นระยะ ซึ่งเหตุการณ์ลักษณะนี้เป็นหนึ่งในสาเหตุที่ทำให้ข้อมูลส่วนตัวของผู้ใช้ รวมถึงข้อมูลอื่นๆ ที่เกี่ยวข้องตกอยู่ในความเสี่ยงได้ ที่ผ่านมาถึงแม้จะมีบริการแจ้งเตือนและตรวจสอบว่าเว็บไซต์ที่ใช้งานอยู่นั้นเคยประสบปัญหารหัสผ่านถูกเข้าถึงโดยไม่ได้รับอนุญาตหรือไม่ แต่กระบวนการใช้งานก็อาจไม่สะดวกสำหรับผู้ใช้ทั่วไป

เมื่อวันที่ 5 กุมภาพันธ์ 2562 ทาง Google ได้เผยแพร่เครื่องมือชื่อ Password Checkup ซึ่งเป็นส่วนขยายของเบราว์เซอร์ Google Chrome โดยเครื่องมือนี้จะช่วยตรวจสอบและแจ้งเตือนหากเว็บไซต์ที่ผู้ใช้กำลังล็อกอินนั้นเคยประสบปัญหารหัสผ่านถูกเข้าถึงโดยไม่ได้รับอนุญาต โดยทาง Google แจ้งว่าข้อมูลทั้งชื่อผู้ใช้และรหัสผ่านที่ส่งไปตรวจสอบนั้นจะถูกเข้ารหัสลับและส่งเฉพาะค่าแฮชไปเปรียบเทียบกับฐานข้อมูลเว็บไซต์ที่เคยประสบปัญหารหัสผ่าน เพื่อปกป้องความเป็นส่วนตัวรวมถึงป้องกันการนำเครื่องมือนี้ไปใช้งานผิดวัตถุประสงค์ โดยกระบวนการทำงานเหล่านี้ผู้ใช้สามารถตรวจสอบเพิ่มเติมได้จากที่มา

สำหรับผู้ที่สนใจ สามารถดาวน์โหลดส่วนขยาย Password Checkup ได้จาก Chrome Webstore (<a href="https://chrome.google.com/webstore/detail/password-checkup/pncabnpcffmalkkjpajodfhijclecjno">https://chrome.google.com/webstore/detail/password-checkup/pncabnpcffmalkkjpajodfhijclecjno</a>)

<strong>ที่มา </strong>: <a href="https://www.thaicert.or.th/newsbite/2019-02-06-01.html?fbclid=IwAR04SUIqyE-nQkML-b3wlzfrniCinQyy21q7OMnhJ410XOaH95ylBmzCWic#2019-02-06-01">ThaiCERT</a>