<span class="headnews"><strong><span style="font-size: medium;">อัปเดตปิดช่องโหว่ใน Windows DNS Client ผู้ประสงค์ร้ายสามารถควบคุมเครื่องเหยื่อได้ (CVE-2017-11779)</span></strong></span>

เมื่อวันที่ 10 ตุลาคม 2560 Microsoft ได้ออกอัปเดตประจำเดือนปิดช่องโหว่หลายรายการ ซึ่งหนึ่งในนั้นเป็นช่องโหว่ใน Windows DNS Client ที่ส่งผลให้เครื่องของเหยื่อถูกควบคุมโดยอัตโนมัติโดยที่เหยื่อไม่จำเป็นต้องคลิกลิงก์หรือเปิดไฟล์

ช่องโหว่ดังกล่าว (หมายเลข CVE-2017-11779) ถูกพบในการใช้งาน DNSSEC โปรโตคอล โดยเกิดจากความไม่เพียงพอในการตรวจสอบข้อมูลตอบกลับ DNS (DNS Response)ที่มีบันทึกประเภท NSEC3 ส่งผลให้ผู้ประสงค์ร้ายสามารถแทรกโค้ดอันตรายในข้อมูลตอบกลับเพื่อควบคุมเครื่องของเหยื่อจากระยะไกลได้ (Remote Code Execution)

ทั้งนี้การโจมตีโดยใช้ช่องโหว่นี้มีข้อจำกัดโดยเครื่องผู้ประสงค์ร้าย เครื่องของเหยื่อ และ DNS Server ที่ใช้งานต้องอยู่ในเครือข่ายเดียวกัน ซึ่งผู้ประสงค์ร้ายอาจใช้วิธีสร้างเครือข่ายฟรี WiFi เพื่อหลอกให้เหยื่อเชื่อมต่อจากนั้นจึงโจมตีโดยใช้ช่องโหว่ดังกล่าว

เนื่องจากปกติเครื่องจะมีการร้องขอ DNS เป็นประจำ ดังนั้นเครื่องของเหยื่อก็มีสิทธิถูกควบคุมโดยไม่จำเป็นต้องคลิกลิงก์หรือเปิดไฟล์อันตราย เพียงแค่เชื่อมต่อเครือข่ายที่ผู้ประสงค์ร้ายเตรียมไว้

ช่องโหว่นี้ส่งผลกระทบกับระบบปฏิบัติการ Windows 8, Windows 10 และ Windows Server 2012 ถึง 2016 ผู้ใช้ควรอัปเดตเป็นเวอร์ชันล่าสุดเพื่อป้องกันการโจมตี

<strong>ที่มา:</strong> <a href="http://thcert.co/H1OTFS">Help Net Security l</a> <a href="http://thcert.co/7oqMc4">Security Affairs</a> | <a href="https://www.thaicert.or.th/newsbite/2017-10-11-01.html#2017-10-11-01">ThaiCERT</a>