<h4><strong><span style="font-size: medium;">มัลแวร์เรียกค่าไถ่ Locky ออกเวอร์ชันใหม่ แพร่กระจายผ่านไฟล์ DLL</span></strong></h4>
Locky เป็นมัลแวร์เรียกค่าไถ่ที่พบการแพร่ระบาดมาตั้งแต่ช่วงต้นปี 2558 ตัวมัลแวร์มีวิวัฒนาการให้แพร่กระจายได้หลายรูปแบบ โดยรูปแบบล่าสุดที่พบเมื่อปลายเดือนสิงหาคม 2559 เป็นการแพร่กระจายโดยส่งเป็นไฟล์ .DLL แนบมากับอีเมล

รูปแบบการแพร่กระจาย ผู้ประสงค์ร้ายจะส่งไฟล์ .ZIP มาทางอีเมล ภายในไฟล์ดังกล่าวจะมีไฟล์ .DLL และไฟล์ JavaScript อยู่ โดยไฟล์ .DLL เป็นโปรแกรมมัลแวร์ที่จะเข้ารหัสลับข้อมูลในเครื่อง แต่ไฟล์นี้จะไม่สามารถทำงานได้หากผู้ใช้ไม่เผลอไปดับเบิ้ลคลิกไฟล์ JavaScript ที่แนบมาพร้อมกัน เพราะตัวไฟล์ JavaScript นี้จะเป็นการรันคำสั่งให้โหลดไฟล์ .DLL เข้าไปเกาะกับ Process อื่นของระบบเพื่อเป็นการกระตุ้นให้มัลแวร์เรียกค่าไถ่ทำงาน

เมื่อมัลแวร์ทำงาน จะเข้ารหัสลับไฟล์ข้อมูลในเครื่องแล้วเปลี่ยนนามสกุลเป็น .zepto (มัลแวร์เรียกค่าไถ่ Zepto เป็นหนึ่งในสายพันธุ์ของ Locky) ปัจจุบัน (ณ วันที่เขียนข่าว) ยังไม่มีเครื่องมือฟรีที่สามารถถอดรหัสลับข้อมูลกลับคืนจากมัลแวร์ตัวนี้ ผู้ใช้ควรระมัดระวังการเปิดไฟล์แนบที่มากับอีเมล อัปเดตซอฟต์แวร์ที่ติดตั้งในเครื่อง รวมถึงหมั่นสำรองข้อมูลสำคัญอย่างสม่ำเสมอ

หนึ่งในวิธีการที่สามารถช่วยลดผลกระทบได้ คือการปิดการทำงานของ Windows Script Host ซึ่งจะช่วยป้องกันไม่ให้มีการรันไฟล์สคริปต์เช่น JavaScript หรือ VBScript ผ่าน Windows Explorer วิธีการปิดสามารถดูได้จากเว็บไซต์ของ Microsoft (<a href="https://technet.microsoft.com/en-us/library/ee198684.aspx">https://technet.microsoft.com/en-us/library/ee198684.aspx</a>)

<strong>ที่มา:</strong> <a href="http://thcert.co/xeHRkS">Softpedia</a> l <a href="http://thcert.co/90bSdG">Cyren</a> l <a href="https://www.thaicert.or.th">ThaiCert</a>