กรณีศึกษาอีเมลฟิชชิ่ง ส่งลิงก์ปลอมในไฟล์แนบ, หลอกขอเพิ่มเพื่อน, จดหมายจาก HR





 
เว็บไซต์ Naked Security รายงานรูปแบบการโจมตีผ่านอีเมลฟิชชิ่งที่พบล่าสุด โดยพบว่าผู้โจมตีส่งอีเมลหลอกลวงที่มีลักษณะเนื้อหาน่าสนใจ เช่น การแจ้งว่าขอเพิ่มเป็นเพื่อนในโซเชียลเน็ตเวิร์ค จดหมายตอบกลับเรื่องงานจาก HR หรืออีเมลติดต่อทางธุรกิจ เป็นต้น ในอีเมลจะไม่มีลิงก์ที่พาไปยังเว็บไซต์ฟิชชิ่ง (เพื่อหลีกเลี่ยงระบบตรวจจับอีเมลปลอม) แต่จะแนบไฟล์เอกสาร (เช่น PDF) มากับอีเมล โดยใส่ลิงก์ที่พาไปยังเว็บไซต์ปลอมไว้ในไฟล์แนบแทน

จากข้อมูลของบริษัท MWR Infosecurity ที่ได้ทดสอบการโจมตีผ่านฟิชชิ่งให้กับ 48 บริษัท พบว่าการส่งอีเมลฟิชชิ่งที่มีลักษณะเนื้อหาบอกว่าขอเพิ่มเป็นเพื่อนในโซเชียลเน็ตเวิร์ค จะมีผู้ตกเป็นเหยื่อคลิกลิงก์ไปยังเว็บไซต์ปลอมมากที่สุด ถึงแม้ว่าอีเมลนั้นจะถูกส่งไปยังอีเมลที่ใช้สำหรับติดต่อสื่อสารเรื่องงานก็ตาม

การโจมตีแบบฟิชชิ่งนั้นเน้นโจมตีไปที่จุดอ่อนของคน โดยเฉพาะความกลัวและความอยากรู้อยากเห็น ในการป้องกันไม่ให้ตกเป็นเหยื่อต้องสร้างความตระหนักให้กับผู้ใช้ ข้อมูลเพิ่มเติมเรื่องวิธีการสังเกตและป้องกันไม่ให้ตกเป็นเหยื่ออีเมลฟิชชิ่ง สามารถศึกษาเพิ่มเติมได้จาก infographic ของไทยเซิร์ต https://www.facebook.com/thaicert/photos/a.714850195329783.1073741831.178292355652239/714850405329762/?type=3&theater
 
 
ที่มา: Naked Security | ThaiCERT
