<h1><span class="headnews"><strong><span style="font-size: medium;">พบบอทเน็ต Leet ถูกใช้โจมตี DDoS ความรุนแรงกว่า 650 Gbps</span></strong></span></h1>
บริษัท Imperva ผู้พัฒนาอุปกรณ์ป้องกันการโจมตีระบบเครือข่าย รายงานว่า เมื่อวันที่ 21 ธันวาคม 2559 พบการโจมตีแบบ DDoS โดยใช้มัลแวร์ชื่อ Leet ซึ่งเป็นประเภทบอทเน็ต ความรุนแรงในการโจมตีครั้งนี้อยู่ที่ 650 Gbps (กิกะบิตต่อวินาที)

ถึงแม้ลักษณะการโจมตีจะมีความคล้ายคลึงกับการโจมตีด้วยมัลแวร์ Mirai เมื่อก่อนหน้านี้ ที่เป็นการใช้อุปกรณ์ Internet of Things (IoT) ปริมาณมหาศาลส่งทราฟฟิกเข้ามา (อ่านเพิ่มเติมได้จากบทความ <a href="https://www.thaicert.or.th/papers/general/2016/pa2016ge001.html">https://www.thaicert.or.th/papers/general/2016/pa2016ge001.html</a>) แต่ทาง Imperva วิเคราะห์ว่าเป็นมัลแวร์คนละสายพันธุ์ อีกทั้งเนื่องจากการโจมตีในครั้งนี้มีการปลอมแปลงไอพีต้นทางด้วย จึงทำให้ไม่สามารถระบุได้อย่างแน่ชัดว่าเป็นการโจมตีมาจากอุปกรณ์ประเภทใด อย่างไรก็ตาม ทาง Imperva ได้ข้อมูลที่น่าจะพอยืนยันได้ว่าการโจมตีนี้มาจากอุปกรณ์ที่ใช้งานระบบปฏิบัติการสาย Unix (เช่น Linux)

สาเหตุที่ตั้งชื่อมัลแวร์ที่ถูกใช้ในการโจมตีครั้งนี้ว่า Leet เนื่องจากในส่วน header ของ packet ที่ส่งเข้ามาโจมตีมีการระบุค่า TCP Options เป็น 1337 ซึ่งหมายถึงคำว่า Leet หรือ Elite ผู้ที่สนใจสามารถศึกษาเพิ่มเติมถึงรายละเอียดการโจมตีในครั้งนี้ได้จากที่มา

<strong>ที่มา:</strong> <a href="http://thcert.co/VecZi4">Security Week</a> l <a href="http://thcert.co/3swdCG">Imperva</a> l <a href="https://www.thaicert.or.th/newsbite/2016-12-29-01.html#2016-12-29-01">ThaiCERT</a>