<h4><span class="headnews"><strong><span style="font-size: medium;">เว็บไซต์ Transmission โปรแกรมโหลดบิทถูกแฮก (อีกแล้ว) ฝังมัลแวร์ Keydnap โจมตี Mac OS X</span></strong></span></h4>
เมื่อวันที่ 28 สิงหาคม 2559 มีรายงานว่าเว็บไซต์ transmissionbt.com ซึ่งเป็นเว็บไซต์ทางการของ Transmission โปรแกรมดาวน์โหลดบิททอร์เรนต์ชื่อดังที่ได้รับความนิยมในหมู่ผู้ใช้ Linux และ Mac OS X ถูกเจาะระบบ ผู้ประสงค์ร้ายได้อัปโหลดโปรแกรม Transmission เวอร์ชัน 2.92 ที่ถูกฝังมัลแวร์ขึ้นไปแทนที่ไฟล์เดิมในเซิร์ฟเวอร์แล้วปล่อยให้ผู้ใช้ดาวน์โหลด

โปรแกรม Transmission เวอร์ชันที่ถูกดัดแปลงนี้มีมัลแวร์ Keydnap ฝังมาด้วย ซึ่งตัวมัลแวร์สามารถขโมยรหัสผ่าน ข้อมูลบัตรเครดิต รวมถึงเปิดช่องทางให้ผู้ประสงค์ร้ายเชื่อมต่อเข้ามาควบคุมเครื่องได้ (ข่าวเก่า <a href="https://www.thaicert.or.th/newsbite/2016-07-08-02.html">https://www.thaicert.or.th/newsbite/2016-07-08-02.html</a>)

หลักจากที่ทราบข่าว ทางทีมงาน Transmission ได้แก้ไขปัญหาโดยนำไฟล์ที่ติดมัลแวร์ออกจากเซิร์ฟเวอร์ และได้แจ้งให้ผู้ใช้ที่ดาวน์โหลดโปรแกรมในช่วงเวลาดังกล่าวตรวจสอบเปรียบเทียบค่า hash ของไฟล์ที่ดาวน์โหลดไปว่าตรงกับที่ระบุในหน้าเว็บไซต์หรือไม่ โดยหากพบว่าได้ดาวน์โหลดไฟล์มัลแวร์ไปแล้วเผลอติดตั้งลงในเครื่องแล้ว สามารถลบมัลแวร์ออกได้ตามวิธีที่ระบุในหน้าเว็บไซต์ (วิธีลบมัลแวร์ <a>http://transmissionbt.com/keydnap_removal/</a>)

อย่างไรก็ตาม เหตุการณ์ที่เว็บไซต์ Transmission ถูกเจาะระบบและเผยแพร่มัลแวร์เคยเกิดขึ้นมาก่อนหน้านี้แล้วเมื่อวันที่ 6 มีนาคม 2559 โดยในครั้งนั้นเป็นการเผยแพร่มัลแวร์เรียกค่าไถ่ KeRanger (ข่าวเก่า <a href="https://www.thaicert.or.th/newsbite/2016-03-08-02.html">https://www.thaicert.or.th/newsbite/2016-03-08-02.html</a>) ผู้ที่ใช้งานโปรแกรม Transmission อาจต้องใช้ความระมัดระวังในการดาวน์โหลดโปรแกรมมาติดตั้ง หรืออาจพิจารณาเปลี่ยนไปใช้โปรแกรมอื่นในการดาวน์โหลดบิททอร์เรนต์

<strong>ที่มา: <a href="https://www.thaicert.or.th">ThaiCert</a></strong>