<h4><span class="headnews"><strong><span style="font-size: medium;">ข้อแนะนำสำหรับการตั้งคำถามเพื่อใช้รีเซ็ตรหัสผ่านบริการออนไลน์</span></strong></span></h4>
เมื่อผู้ใช้สมัครใช้บริการออนไลน์ บางบริการอาจจำเป็นต้องให้ระบุคำถามสำหรับใช้กู้คืนบัญชีในกรณีที่ลืมรหัสผ่าน (Security Question) โดยผู้ใช้จะสามารถกู้คืนบัญชีได้ด้วยการตอบคำถามที่ตั้งไว้ให้ถูกต้อง

อย่างไรก็ตาม หากผู้ใช้ตั้งคำถามหรือคำตอบเป็นข้อมูลส่วนตัวที่สามารถคาดเดาได้ง่าย เช่น สถานที่เกิด หรือ ชื่อของสัตว์เลี้ยง ก็อาจส่งผลให้ผู้ประสงค์ร้ายที่สามารถค้นหาข้อมูลเหล่านี้ (ซึ่งอาจเปิดเผยอยู่บนบัญชีโซเชียลมีเดียของผู้ใช้เอง) และสามารถขโมยบัญชีไปได้ หรือหากผู้ใช้ตั้งถามที่คำตอบสามารถเปลี่ยนแปลงได้ เช่น สีที่ชอบ ก็อาจส่งผลให้ผู้ใช้ลืมคำตอบจนไม่สามารถกู้คืนรหัสผ่านของบัญชีตนเองได้

การตั้งคำถามสำหรับกู้คืนรหัสผ่านที่ดีควรมีลักษณะ ดังนี้

1. เป็นคำถามที่บุคคลอื่นคาดเดาคำตอบได้ยาก หลีกเลี่ยงคำถามที่มีคำตอบว่า "ใช่" หรือ "ไม่ใช่" รวมถึงไม่ตั้งคำถามที่สามารถหาคำตอบได้จากการค้นข้อมูลในอินเทอร์เน็ต (โดยเฉพาะข้อมูลที่มีการเผยแพร่ในโซเชียลมีเดีย) เพื่อป้องกันการถูกขโมยบัญชี

2. เป็นคำถามที่คำตอบไม่เปลี่ยนแปลงไปตามเวลา จดจำได้ง่าย รวมถึงหลีกเลี่ยงคำถามที่สามารถตอบได้หลายแบบ เช่น สถานที่ต่างประเทศที่เคยไปเที่ยวครั้งแรก ซึ่งคำตอบอาจเป็นได้ทั้งชื่อย่อ หรือ ชื่อเต็มของเมืองก็ได้ เพื่อป้องกันการลืมคำตอบเสียเอง

นอกจากนี้ ผู้ใช้อาจจะตั้งคำตอบที่ไม่มีความสัมพันธ์กับคำถาม เพื่อให้ยากต่อการคาดเดา แต่ก็ควรจดจำคำตอบของตัวเองให้ได้ด้วย เพราะบ่อยครั้งที่ผู้ใช้ลืมคำตอบเนื่องจากการกู้คืนบัญชีไม่ได้ทำเป็นประจำเหมือนการใช้รหัสผ่านล็อกอินเข้าบัญชี

<strong>ที่มา:</strong> <a href="http://thcert.co/slrzJW">Kaspersky</a> l <a href="https://www.thaicert.or.th/newsbite/2016-09-19-01.html#2016-09-19-01">ThaiCert</a>