<h3>ระวัง พบเว็บ Phishing ที่ใช้ HTTPS เพิ่มขึ้นกว่า 300% ตรวจสอบให้แน่ใจทุกครั้งก่อนล็อกอิน</h3>
Netcraft ผู้ให้บริการตรวจสอบและป้องกันเว็บไซต์ Phishing เปิดเผยว่า ตั้งแต่ปลายเดือนมกราคมถึงปลายเดือนเมษายน 2560 สติถิจำนวนเว็บไซต์ปลอมที่ใช้การเชื่อมต่อแบบ HTTPS เพิ่มขึ้นกว่า 300% ทำให้การตรวจสอบว่าเป็นเว็บไซต์ปลอมหรือไม่โดยดูจากการใช้ HTTPS นั้นอาจไม่สามารถเชื่อถือได้อีกต่อไป

เมื่อปลายเดือนมกราคม 2560 ผู้พัฒนาเบราว์เซอร์รายใหญ่อย่าง Google และ Mozilla ได้ออกอัปเดตเบราว์เซอร์ Chrome เวอร์ชัน 56 และ Firefox เวอร์ชัน 51 โดยความเปลี่ยนแปลงของทั้งสองเบราว์เซอร์คือพยายามผลักดันให้ผู้พัฒนาเว็บไซต์ใช้การเชื่อมต่อแบบ HTTPS โดยในเว็บไซต์ที่มีการล็อกอิน หากใช้การเชื่อมต่อแบบ HTTP ธรรมดา ข้อมูลจะถูกรับส่งผ่านเซิร์ฟเวอร์แบบไม่มีการเข้ารหัสลับซึ่งอาจทำให้ถูกดักขโมยข้อมูลได้ หากพบเว็บไซต์ที่มีลักษณะดังกล่าว เบราว์เซอร์จะแสดงข้อความแจ้งว่าการส่งข้อมูลให้กับเว็บไซต์นี้ไม่มีความปลอดภัยเพียงพอ

ก่อนหน้านี้ผู้พัฒนาเว็บไซต์ปลอมมักไม่ทำเว็บไซต์ให้รองรับการเชื่อมต่อแบบ HTTPS เนื่องจากต้องมีกระบวนการตั้งค่าให้เซิร์ฟเวอร์รองรับและอาจมีค่าใช้จ่ายในการขอใบรับรอง แต่ปัจจุบันมีผู้ให้บริการออกใบรับรอง HTTPS ได้ฟรี ทำให้จำนวนเว็บไซต์ปลอมที่ใช้ HTTPS มีจำนวนเพิ่มขึ้นอย่างมาก (ข่าวเก่า <a href="https://www.thaicert.or.th/newsbite/2017-03-27-01.html">https://www.thaicert.or.th/newsbite/2017-03-27-01.html</a>)

ปัจจุบันผู้พัฒนาเว็บไซต์ปลอมพยายามหาวิธีการใหม่ๆ มาใช้เพื่อให้การหลอกลวงดูแนบเนียนและน่าเชื่อถือ การทำเว็บไซต์ปลอมให้รองรับ HTTPS นั้นเป็นหนึ่งในวิธีการหลอกลวง ผู้ใช้ควรตระหนักถึงความเสี่ยง เนื่องจากการตรวจสอบว่าแค่เว็บไซต์ใช้การเชื่อมต่อแบบ HTTPS หรือไม่นั้นอาจไม่สามารถเชื่อถือได้เสมอไป ควรตรวจสอบ URL ของเว็บไซต์ร่วมด้วย หากเป็นไปได้ถ้าจำเป็นต้องล็อกอินเข้าใช้งานบริการใดๆ ควรพิมพ์ URL ของเว็บไซต์นั้นด้วยตนเอง ไม่คลิกผ่านลิงก์ที่ส่งมาทางอีเมลหรือช่องทางอื่นๆ

<strong>ที่มา:</strong> <a href="http://thcert.co/2pSCVe">Help Net Security</a> l <a href="http://thcert.co/0b0W0b">Netcraft</a> l <a href="https://www.thaicert.or.th/newsbite/2017-05-23-01.html#2017-05-23-01">ThaiCERT</a>