<h3>Google Chrome เวอร์ชัน 58 แก้ปัญหาเว็บฟิชชิงใช้ตัวอักษรคล้ายภาษาอังกฤษ, Firefox บอกไม่แก้ ผู้ใช้ต้องระวังเอง</h3>
<strong></strong>

เมื่อวันที่ 20 เมษายน 2560 Google ออกเบราวเซอร์ Chrome เวอร์ชัน 58 โดยหนึ่งในปัญหาที่ได้รับการแก้ไขคือเปลี่ยนรูปแบบการแสดงผล URL ของเว็บไซต์ที่จดทะเบียนด้วยชื่อโดเมนที่ใช้ตัวอักษรภาษาอื่นที่มีลักษณะคล้ายภาษาอังกฤษ เพื่อป้องกันปัญหาการหลอกลวงให้ผู้ใช้เข้าใจผิดว่าเป็นเว็บไซต์จริง (Phishing - ฟิชชิ่ง)

การสร้างเว็บไซต์ปลอมโดยจดชื่อโดเมนด้วยตัวอักษรที่มีลักษณะคล้ายภาษาอังกฤษ ถูกรายงานโดยนักวิจัยด้านความมั่นคงปลอดภัยชาวจีนชื่อ Xudong Zheng เมื่อวันที่ 14 เมษายน 2560 เนื่องจากปัจจุบันการจดทะเบียนเว็บไซต์สามารถตั้งชื่อโดเมนโดยใช้ตัวอักษรภาษาอื่นได้นอกเหนือจากอักขระภาษาอังกฤษ ตัวเลข และอักขระพิเศษ โดยตัวอักษรในภาษาอื่นจะถูกแทนที่ด้วย Punycode (<a href="https://en.wikipedia.org/wiki/Punycode">https://en.wikipedia.org/wiki/Punycode</a>) อย่างไรก็ตาม เนื่องจากอักขระของบางภาษามีลักษณะคล้ายตัวอักษรภาษาอังกฤษ เช่น ตัว а ในเว็บไซต์ "www.аррӏе.com" ไม่ใช่ตัวอักษร a ในภาษาอังกฤษ นั่นทำให้ผู้ประสงค์ร้ายสามารถนำวิธีนี้มาใช้จดโดเมนเพื่อหลอกลวงให้ผู้ใช้เข้าไปยังเว็บไซต์ปลอมได้

ใน Google Chrome เวอร์ชัน 58 การแสดงผลตัวอักษรภาษาอื่นในช่อง address bar จะถูกปรับให้แสดงเป็น Punycode เพื่อป้องกันความสับสน (เมื่อเข้า "аpple.com" จะถูกแสดงเป็น "xn--pple-43d.com")

อย่างไรก็ตาม ใน Firefox เวอร์ชัน 53 ที่ออกมาในวันเดียวกันนั้นไม่ได้มีการแก้ไขปัญหานี้ เนื่องจากทางผู้พัฒนามองว่าการแสดงผลภาษาอื่นในรูปแบบที่ไม่ใช่อักขระต้นฉบับนั้นทำให้เกิดความไม่เท่าเทียมกันของรูปแบบภาษา โดยทาง Firefox แนะนำว่าให้ผู้ใช้เปิดใช้งานฟีเจอร์ Safe Browsing เพื่อแจ้งเตือนเว็บฟิชชิ่งแทน (ปกติถูกเปิดใช้งานอยู่แล้ว) แต่หากผู้ใช้ต้องการปรับการแสดงผลก็สามารถทำได้โดย
<ol>
 	<li>พิมพ์ about:config ที่ช่อง address bar แล้วกด enter</li>
 	<li>พิมพ์ Punycode ในช่องค้นหา</li>
 	<li>ดับเบิ้ลคลิกช่อง network.IDN_show_punycode เพื่อเปลี่ยนค่าจาก false เป็น True</li>
</ol>
ปัญหานี้ ในเบราว์เซอร์อื่นอย่าง Opera, Safari นั้นยังไม่มีวิธีแก้ไข ส่วนใน Internet Explorer และ Edge ขึ้นอยู่กับการตั้งค่าภูมิภาค (Region) ของเครื่องว่าจะแสดงผล URL ในลักษณะใด

<strong>ที่มา:</strong> <a href="http://thcert.co/DEjxEr">Threatpost</a> l<a href="http://thcert.co/pq4R3D">The Hacker News</a> l <a href="https://www.thaicert.or.th/newsbite/2017-04-21-01.html#2017-04-21-01">ThaiCERT</a>