<h3>ระวังภัย ช่องโหว่ BlueBorne ถูกแฮกเครื่อง ฝังมัลแวร์ได้ผ่าน Bluetooth</h3>
เมื่อวันที่ 12 กันยายน 2560 บริษัทด้านความมั่นคงปลอดภัย Armis ได้รายงานช่องโหว่ชื่อ BlueBorne ซึ่งเป็นข้อผิดพลาดที่ส่งผลให้ผู้ประสงค์ร้ายสามารถขโมยข้อมูลหรือติดตั้งมัลแวร์ลงในอุปกรณ์ใดๆ ที่เปิดใช้งาน Bluetooth แล้วอยู่ในรัศมีใกล้เคียงกันได้ (ประมาณ 10 เมตร) โดยที่ตัวอุปกรณ์ไม่จำเป็นต้องจับคู่ (Pair) กับอุปกรณ์ที่ใช้โจมตี รวมถึงไม่จำเป็นต้องเปิดโหมดค้นหาอุปกรณ์ (Discovery mode) แต่อย่างใด <a href="https://www.thaicert.or.th/alerts/user/2017/al2017us003.html#1">[1]</a>

<img src="https://www.thaicert.or.th/alerts/images/al2017us003-1.png" />

ช่องโหว่ดังกล่าวมีผลกระทบกับอุปกรณ์จำนวนมากที่มีการใช้งาน Bluetooth เช่น สมาร์ตโฟน คอมพิวเตอร์ หรืออุปกรณ์ Internet of Things ซึ่งปัจจุบันทางผู้ผลิตและผู้ที่เกี่ยวข้องกำลังพัฒนาและเผยแพร่อัปเดตเพื่อแก้ไขปัญหา
<h2>ผลกระทบ</h2>
อุปกรณ์ที่เปิดใช้งาน Bluetooth แล้วอยู่ในรัศมีการรับส่งสัญญาณของอุปกรณ์ที่ใช้โจมตี มีโอกาสที่จะถูกขโมยข้อมูลหรือถูกติดตั้งมัลแวร์ลงในเครื่องได้ <a href="https://www.thaicert.or.th/alerts/user/2017/al2017us003.html#2">[2]</a> ณ วันที่เผยแพร่บทความ ยังไม่พบการเผยแพร่โค้ดตัวอย่างสาธิตการโจมตีสู่สาธารณะ รวมถึงยังไม่พบการนำช่องโหว่นี้มาใช้โจมตีโดยทั่วไป อย่างไรก็ตามผู้ใช้ที่เปิดใช้งาน Bluetooth มีความเสี่ยงสูงที่จะถูกโจมตี ควรอัปเดตระบบปฏิบัติการเพื่อป้องกัน
<h2>ระบบที่ได้รับผลกระทบ</h2>
<ul>
 	<li>ระบบปฏิบัติการ iOS เวอร์ชัน 9.3.5 หรือต่ำกว่า</li>
 	<li>ระบบปฏิบัติการ Android ที่ยังไม่ได้ติดตั้งแพตช์ประจำเดือนกันยายน 2560</li>
 	<li>ระบบปฏิบัติการ Windows ที่ยังไม่ได้ติดตั้งแพตช์ประจำเดือนกันยายน 2560</li>
 	<li>ระบบปฏิบัติการ Linux ที่ยังไม่ได้ติดตั้งแพตช์หลังจากวันที่ 12 กันยายน 2560</li>
 	<li>ระบบปฏิบัติการ macOS เวอร์ชัน 10.11 หรือต่ำกว่า</li>
</ul>
<h2>ข้อแนะนำในการป้องกัน</h2>
หากไม่ได้มีความจำเป็น ควรปิดการใช้งาน Bluetooth ในอุปกรณ์ทุกชนิด จากนั้นตรวจสอบสถานะการอัปเดตแพตช์ โดยควรติดตั้งอัปเดตให้เรียบร้อยก่อนเปิดใช้งาน Bluetooth อีกครั้ง
สถานะการอัปเดตแพตช์สำหรับอุปกรณ์ที่ใช้งานระบบปฏิบัติการต่างๆ (ณ วันที่เผยแพร่บทความ) มีดังนี้
<ol>
 	<li>iOS: เนื่องจาก iOS เวอร์ชัน 10 ไม่ได้รับผลกระทบจากช่องโหว่นี้ ผู้ใช้ควรอัปเดตระบบปฏิบัติการเป็นเวอร์ชัน 10 หรือใหม่กว่า</li>
 	<li>Android: ทาง Google ได้เผยแพร่อัปเดตแก้ไขช่องโหว่ในแพตช์ประจำเดือนกันยายน 2560 (September 2017) อุปกรณ์รุ่นใหม่ๆ เริ่มได้รับการอัปเดตแล้ว <a href="https://www.thaicert.or.th/alerts/user/2017/al2017us003.html#3">[3]</a>อย่างไรก็ตาม สำหรับผู้ที่ใช้อุปกรณ์รุ่นเก่าที่สิ้นสุดการสนับสนุนด้านความมั่นคงปลอดภัยแล้ว ควรพิจารณาความเสี่ยงหากเปิดใช้งาน Bluetooth</li>
 	<li>Windows: Microsoft ได้เผยแพร่แพตช์แก้ไขช่องโหว่เมื่อวันที่ 13 กันยายน 2560 ผู้ใช้ควรอัปเดตให้เป็นเวอร์ชันล่าสุด <a href="https://www.thaicert.or.th/alerts/user/2017/al2017us003.html#4">[4]</a></li>
 	<li>Linux: ผู้พัฒนาหลายรายเริ่มทยอยเผยแพร่แพตช์แก้ไขช่องโหว่ตั้งแต่วันที่ 12 กันยายน 2560 ผู้ใช้สามารถตรวจสอบข้อมูลการอัปเดตจาก Distributor ที่ใช้งาน และควรอัปเดตให้เป็นเวอร์ชันล่าสุด</li>
 	<li>macOS: ยังไม่มีข้อมูลยืนยันอย่างเป็นทางการ แต่ทาง Apple แจ้งว่าระบบปฏิบัติการเวอร์ชันล่าสุดไม่ได้รับผลกระทบ (ปัจจุบันเป็นเวอร์ชัน 10.12) ผู้ใช้ควรอัปเดตให้เป็นเวอร์ชันล่าสุด</li>
</ol>
<h2>อ้างอิง</h2>
<ol>
 	<li><a href="https://www.armis.com/blueborne/" name="1">https://www.armis.com/blueborne/</a></li>
 	<li><a href="https://www.kb.cert.org/vuls/id/240311" name="2">https://www.kb.cert.org/vuls/id/240311</a></li>
 	<li><a href="https://source.android.com/security/bulletin/2017-09-01" name="3">https://source.android.com/security/bulletin/2017-09-01</a></li>
 	<li><a href="https://portal.msrc.microsoft.com/en-US/security-guidance/advisory/CVE-2017-8628" name="4">https://portal.msrc.microsoft.com/en-US/security-guidance/advisory/CVE-2017-8628</a></li>
</ol>
<strong>ที่มา : <a href="https://www.thaicert.or.th/alerts/user/2017/al2017us003.html">ThaiCERT</a></strong>