<h2>Windows กว่า 4.1 ล้านเครื่องเปิดพอร์ต Remote Desktop ให้เข้าถึงได้จากอินเทอร์เน็ต เสี่ยงถูกแฮก</h2>
Remote Desktop Protocol หรือ RDP เป็นโพรโทคอลที่ใช้สำหรับเชื่อมต่อเข้ามาควบคุมเครื่องคอมพิวเตอร์ได้จากระยะไกล บริษัท Rapid7 เผยผลการวิจัยพบว่าคอมพิวเตอร์ทั่วโลกกว่า 4.1 ล้านเครื่องเปิดพอร์ต RPD ให้สามารถล็อกอินได้จากอินเทอร์เน็ต ส่งผลให้มีความเสี่ยงที่จะถูกเจาะระบบได้

โดยปกติแล้วฟีเจอร์ Remote Desktop นั้นไม่ได้ถูกเปิดใช้งานมาตั้งแต่แรก ส่วนใหญ่เครื่องที่เปิดฟีเจอร์นี้ไว้มักเป็นเครื่องที่เชื่อมต่อกับเครือข่ายภายในของหน่วยงาน จุดประสงค์ที่เปิดให้ผู้ดูแลระบบสามารถเชื่อมต่อเข้ามาแก้ไขปัญหาได้โดยไม่ต้องเข้ามาทำที่หน้าเครื่อง แต่สำหรับเครื่องคอมพิวเตอร์ที่เปิดพอร์ตนี้ให้สามารถล็อกอินได้จากเครือข่ายภายนอก โดยเฉพาะหากเป็นเครื่องเซิร์ฟเวอร์ มีโอกาสสูงมากที่จะถูกผู้ประสงค์ร้ายเดารหัสผ่านแล้วเข้ามาควบคุมเครื่อง อย่างเช่นกรณีมัลแวร์เรียกค่าไถ่ Crysis ที่แพร่ระบาดโดยอาศัยช่องทางนี้ (ข่าวเก่า <a href="https://www.thaicert.or.th/newsbite/2017-02-20-01.html">https://www.thaicert.or.th/newsbite/2017-02-20-01.html</a>)

ประเทศที่เปิดพอร์ต RDP ออกสู่อินเทอร์เน็ตมากที่สุดคืออเมริกา โดยมีถึง 1.1 ล้านเครื่อง รองลงมาคือประเทศจีน 7.3 แสนเครื่อง ผู้ดูแลระบบควรตรวจสอบและป้องกันไม่ให้เครื่องคอมพิวเตอร์ในหน่วยงานเปิดพอร์ต RDP ออกสู่อินเทอร์เน็ต เพราะมีโอกาสเสี่ยงที่จะถูกเจาะระบบได้

<strong>ที่มา:</strong> <a href="http://thcert.co/bQ4PvX">Security Affairs l</a> <a href="http://thcert.co/9iEKOL">Rapid 7</a> | <a href="https://www.thaicert.or.th/newsbite/2017-08-15-01.html#2017-08-15-01">ThaiCERT</a>