<span class="headnews"><strong><span style="font-size: medium;">แจ้งเตือน พบมัลแวร์ Gooligan โจมตี Android แอบรูทเครื่อง ขโมยข้อมูล และสวมรอย Google Account</span></strong></span>

นักวิจัยจากบริษัท Check Point รายงานการแพร่ระบาดของมัลแวร์ Gooligan มุ่งโจมตีอุปกรณ์ที่ใช้งานระบบปฏิบัติการ Android ตัวมัลแวร์มีความสามารถในการรูทเครื่อง ขโมยข้อมูล ดาวน์โหลดมัลแวร์อื่นมาติดตั้ง รวมถึงสอดแนมและสวมรอยบัญชี Google ของผู้ใช้

ช่องทางการแพร่กระจาย ผู้ประสงค์ร้ายใช้ทั้งวิธีส่งลิงก์มัลแวร์มาหลอกให้ดาวน์โหลดและเผยแพร่แอปพลิเคชันมัลแวร์บนแหล่งดาวน์โหลดซอฟต์แวร์นอก Play Store หากผู้ใช้หลงเชื่อและติดตั้งมัลแวร์ลงในเครื่อง ตัวมัลแวร์จะส่งข้อมูลของอุปกรณ์ไปยังเซิร์ฟเวอร์ควบคุมเพื่อดาวน์โหลดเครื่องมือสำหรับใช้รูทเครื่อง โดยจะใช้ช่องโหว่ VROOT (CVE-2013-6282) และ Towelroot (CVE-2014-3153) ในการรูท Android เวอร์ชัน 4-5

หากรูทเครื่องสำเร็จ ตัวมัลแวร์จะติดต่อไปยังเซิร์ฟเวอร์ควบคุมเพื่อดาวน์โหลดโค้ดมัลแวร์ส่วนที่เหลือมาติดตั้ง โดยโค้ดส่วนนี้จะแทรกตัว (inject) เข้าไปในโพรเซสของ Google Play หรือ Google Mobile Services เพื่อสวมรอยบัญชี Google ที่ผูกไว้กับตัวเครื่อง ด้วยพฤติกรรมลักษณะนี้ ทำให้มัลแวร์สามารถเข้าถึงข้อมูลในบัญชี Google ของเหยื่อ สั่งติดตั้งแอปพลิเคชันหรือมัลแวร์อื่นๆ เพิ่มเติม รวมถึงเปลี่ยนแปลงแก้ไขข้อมูลต่างๆ ในบัญชีเสมือนว่าเจ้าของบัญชีเป็นผู้ทำเอง

นักวิจัยพบว่าตั้งแต่เดือนสิงหาคมถึงพฤศจิกายน 2559 มีอุปกรณ์ Android ทั่วโลกติดมัลแวร์ดังกล่าวไปแล้วกว่า 1 ล้านเครื่อง โดยเกินครึ่งเป็นอุปกรณ์ในทวีปเอเชีย ทาง Check Point ได้ประสานงานกับ Google เพื่อแจ้งข้อมูลมัลแวร์และรายงานบัญชีที่ตกเป็นเหยื่อแล้ว โดยผู้ที่สงสัยว่าอยู่ในรายการบัญชีที่ได้รับผลกระทบหรือไม่สามารถตรวจสอบได้จากเว็บไซต์ <a href="https://gooligan.checkpoint.com/">https://gooligan.checkpoint.com/</a>

วิธีการแก้ไขหากตกเป็นเหยื่อ การ factory reset ไม่สามารถกำจัดมัลแวร์ได้ทั้งหมด ผู้ใช้จำเป็นต้องติดตั้งเฟิร์มแวร์ใหม่ซึ่งอาจต้องนำอุปกรณ์เข้าศูนย์บริการเพื่อขอความช่วยเหลือ ในการป้องกัน ควรใช้ความระมัดระวังหากติดตั้งแอปพลิเคชันจากแหล่งที่มาที่ไม่น่าเชื่อถือ ตรวจสอบการขอสิทธิของแอปพลิเคชันทุกครั้ง อาจติดตั้งแอนติไวรัสและอัปเดตระบบปฏิบัติการให้เป็นเวอร์ชันล่าสุดหากทำได้

<strong>ที่มา:</strong> <a href="http://thcert.co/7uG9xx">Check Point</a> l <a href="https://www.thaicert.or.th/newsbite/2016-12-01-01.html#2016-12-01-01">ThaiCERT</a>