โลกกำลังหมุนเข้าสู่ยุค Internet of Things ไม่เพียงแค่แต่ละอุตสาหกรรมต่างนำอุปกรณ์ IoT และ Big Data Analytics เข้ามาสนับสนุนธุรกิจของตนเท่านั้น อุปกรณ์ภายในบ้านเรือนเองต่างก็สามารถเชื่อมต่อหากันได้มากขึ้น ไม่ว่าจะเป็นกล้องวงจรปิด ทีวี ตู้เย็น หรือแม้แต่เครื่องชงกาแฟเพื่อเพิ่มความสะดวกสบายให้แก่คนยุคใหม่

อย่างไรก็ตาม อุปกรณ์ IoT ในปัจจุบันกลับยังมีปัญหาด้านความปลอดภัย ดังที่ปรากฏในข่าวเมื่อปีที่ผ่านมาเมื่อแฮกเกอร์แพร่กระจายมัลแวร์ Mirai สู่อุปกรณ์ IoT กว่า 300,000 เครื่อง แล้วเปลี่ยนให้กลายเป็นกองทัพ Zombie เพื่อโจมตีแบบ DDoS ไปยังเป้าหมายที่ต้องการ ซึ่งขนาด Dyn DNS และ ISP รายใหญ่ของเยอรมนียังตกเป็นเหยื่อ ส่งผลให้หลายฝ่ายเรียกร้องให้ทั้งภาครัฐและหน่วยงานกำกับดูแล ออกมาตรฐานหรือข้อบังคับสำหรับการผลิตและใช้อุปกรณ์ IoT ให้มีความปลอดภัยมากยิ่งขึ้น
<h2>สรุปประเด็นด้านความปลอดภัยของ IoT ในปัจจุบัน</h2>
Forrester หน่วยงานวิจัยและให้คำแนะนำทางด้านเทคโนโลยีและธุรกิจชั้นนำของโลก ได้ทำการวิเคราะห์ปัญหาและความท้าทายของเทคโนโลยี Internet of Things ในปัจจุบัน ซึ่งสามารถสรุปได้ ดังนี้
<ul>
 	<li>อุปกรณ์ IoT ส่วนใหญ่ยังคงขาดศักยภาพพื้นฐานด้านความปลอดภัย</li>
 	<li>มาตรฐานและโปรโตคอลสำหรับ IoT มีจำนวนมากจนเกินไป ทำให้เป็นจุดบอดทางด้านความปลอดภัย</li>
 	<li>ขอบเขตและการขยายระบบของ IoT ก่อให้เกิดปัญหาด้าน Visibility</li>
 	<li>ความปลอดภัยและความเป็นส่วนบุคคลยังคงที่ถกเถียงกันสำหรับการใช้ IoT</li>
</ul>
<h2>6 เทคโนโลยีด้าน IoT Security ที่ควรจับตามอง</h2>
จากปัญหาและความท้าทายที่ได้กล่าวไปข้างต้น Forrester ได้ทำการวิเคราะห์และคาดการณ์ถึงเทคโลยีสำคัญ 6 รายการทางด้าน IoT Security ที่จะเข้ามามีบทบาทสำคัญในอนาคต ดังนี้
<h4>1. ความปลอดภัยบนเครือข่าย IoT</h4>
การทำให้ระบบ IoT มีความปลอดภัยต้องเริ่มจากการทำให้โครงข่ายทั้งหมดมีความปลอดภัยเสียก่อน อย่างไรก็ตาม ความปลอดภัยของเครือข่าย IoT แตกต่างจากเครือข่ายปกติ เนื่องจากมีการใช้โปรโตคอล มาตรฐาน และอุปกรณ์ฮาร์ดแวร์ที่หลากหลาย ส่งผลให้ความปลอดภัยมีความซับซ้อนมากยิ่งขึ้น คาดว่าในอนาคตจะได้เห็นระบบรักษาความปลอดภัยบนเครือข่าย เช่น Firewall, IPS รวมไปถึง Anti-malware รองรับการใช้งานร่วมกับอุปกรณ์ IoT มากขึ้น
<h4>2. การพิสูจน์ตัวตนบน IoT</h4>
การพิสูจน์ตัวตนช่วยให้สามารถตรวจสอบได้ว่า ใครเป็นเจ้าของอุปกรณ์ IoT รวมไปถึงสามารถบริหารจัดการผู้ใช้เมื่อมีการใช้อุปกรณ์ IoT เช่น รถยนต์อัจฉริยะ ร่วมกันได้ การพิสูจน์ตัวตนบนอุปกรณ์ IoT จะเริ่มเปลี่ยนจากการใช้รหัสผ่านหรือ PIN แบบเดิมๆ ไปเป็นการใช้การพิสูจน์ตัวตนที่ทันสมัยและแข็งเกร่งมากยิ่งขึ้น เช่น 2-Factor Authentication, Digital Certificate และ Biometrics เพื่อป้องกันการโจมตีแบบ Brute Force หรือ Dictionary Attack อย่างที่มัลแวร์ Mirai ใช้

<img class="aligncenter size-full wp-image-96895" src="https://www.catcyfence.com/it-security/wp-content/uploads/2018/01/6-technology-in-iot-security-01.jpg" alt="" width="1024" height="678" />
<h4>3. การเข้ารหัสข้อมูลบน IoT</h4>
อัลกอริธึมสำหรับเข้ารหัสข้อมูลระหว่างอุปกรณ์ IoT และระบบหลังบ้านจะถูกพัฒนาให้รองรับกับอุปกรณ์ IoT ประเภทต่างๆ รวมไปถึงกระบวนการเข้ารหัสข้อมูลทั้ง Liftcycle เช่น การบริหารจัดการกุญแจเข้ารหัส จะถูกทำให้เป็นมาตรฐานที่ผู้ผลิตอุปกรณ์ IoT ต้องปฏิบัติตาม เพื่อปกป้องความลับและความถูกต้องของข้อมูลจากแฮกเกอร์
<h4>4. PKI สำหรับ IoT</h4>
แน่นอนว่าการเข้ารหัสข้อมูลย่อมมาพร้อมกับการบริหารจัดการกุญแจสำหรับเข้ารหัสที่ดี ไม่ว่าจะเป็นการสร้าง Public/Private Key การแจกจ่าย การจัดการ หรือการยกเลิกใช้ เจ้าของผลิตภัณฑ์หลายรายพร้อมที่จะพัฒนาโซลูชันสำหรับบริหารจัดการกุญแจสำหรับเข้ารหัสข้อมูลที่พร้อมรองรับอุปกรณ์ IoT หลากหลายรูปแบบมากขึ้น ในขณะที่ตัวอุปกรณ์ IoT เองก็จะถูกพัฒนาให้รองรับการติดตั้ง Digital Certificate จากโรงงานสำหรับให้ซอฟต์แวร์ของ 3rd Party เข้ามาเรียกใช้งานได้ในอนาคต
<h4>5. การทำ Security Analytics บน IoT</h4>
เราสามารถใช้อุปกรณ์ IoT เพื่อเก็บรวบรวมข้อมูลแล้วนำมาวิเคราะห์เพื่อค้นหาเหตุการณ์ที่ผิดปกติ หรือขัดกับนโยบายด้านความปลอดภัยได้ ซึ่งการวิเคราะห์ข้อมูลเหล่านี้จะมีการนำ AI, Machine Learning และ Big Data Analytics เข้ามาใช้เพื่อสร้างโมเดลสำหรับคาดการณ์และตรวจจับพฤติกรรมไม่พึงประสงค์ รวมไปถึงลดอัตราการเกิด False Positive ได้ การทำ Security Analytics บนอุปกรณ์ IoT นี้จะเข้ามาปิดจุดอ่อนของระบบรักษาความปลอดภัยแบบเดิมที่ไม่สามารถตรวจจับและป้องกันการโจมตีที่พุ่งเป้าอุปกรณ์ IoT ได้
<h4>6. ความปลอดภัยของ API บน IoT</h4>
ความปลอดภัยของ API เป็นหัวใจสำคัญในการปกป้องความถูกต้องของข้อมูลที่ส่งไปมาระหว่างแอปพลิเคชันบนอุปกรณ์ IoT และระบบหลังบ้าน เพื่อให้มั่นใจว่า เฉพาะอุปกรณ์ ผู้ใช้ และแอปพลิเคชันที่ผ่านการพิสูจน์ตัวตนและมีสิทธิ์เท่านั้น ที่จะสามารถติดต่อสื่อสารผ่านทาง API ได้ นอกจากนั้นยังช่วยตรวจจับภัยคุกคามและการโจมตีที่พุ่งเป้ามายัง API ได้อีกด้วย

<img class="aligncenter size-full wp-image-96894" src="https://www.catcyfence.com/it-security/wp-content/uploads/2018/01/6-technology-in-iot-security-02.jpg" alt="" width="1024" height="732" />

สำหรับองค์กรใดที่ต้องการนำอุปกรณ์ Internet of Things มาใช้ ควรตะหนักเรื่องความปลอดภัยในการใช้งานโดยนำเอาระบบความปลอดภัยที่กล่าวมาข้างต้นมาใช้เพื่อความปลอดภัยของระบบเครือข่ายและข้อมูลขององค์กรครับ

<strong>ที่มา</strong> : <a href="https://www.forbes.com/sites/gilpress/2017/03/20/6-hot-internet-of-things-iot-security-technologies/#413867e01b49" target="_blank" rel="noopener">https://www.forbes.com/sites/gilpress/2017/03/20/6-hot-internet-of-things-iot-security-technologies/#413867e01b49</a> l <a href="https://www.catcyfence.com/it-security/article/6-technology-in-iot-security/">catcyfence.com</a>