<span class="headnews"><strong><span style="font-size: medium;">Mozilla กำลังพิจารณายกเลิกการเชื่อถือใบรับรองดิจิทัลจาก WoSign และ StartCom, Apple ประกาศยกเลิกแล้ว</span></strong></span>

เมื่อปลายเดือนกันยายน 2559 วิศวกรของ Mozilla ได้ออกรายงานว่าบริษัท WoSign ผู้ให้บริการออกใบรับรองดิจิทัล (Certificate Authority - CA) จากประเทศจีนนั้นมีพฤติกรรมหลายอย่างที่ส่งผลต่อความน่าเชื่อถือของการออกใบรับรอง เช่น

- มีการออกใบรับรองดิจิทัลแบบ SHA-1 ย้อนหลังให้กับผู้ที่ขอใบรับรองหลังวันที่ 20 ธันวาคม 2558 ซึ่งเป็นวันที่เบราว์เซอร์ส่วนใหญ่ประกาศว่าจะไม่เชื่อถือใบรับรองแบบ SHA-1 เนื่องจากมีปัญหาเรื่องความมั่นคงปลอดภัย

- เข้าซื้อ StartCom บริษัท CA จากประเทศอิสราเอลตั้งแต่เดือนพฤศจิกายนปี 2558 โดยไม่ได้แจ้งให้ผู้ผลิตเบราว์เซอร์ต่างๆ ทราบ

- อนุญาตให้ StartCom ออกใบรับรองดิจิทัลแบบ SHA-1 ย้อนหลังได้

จากพฤติกรรมเหล่านี้ ทาง Mozilla จึงมีแผนที่จะยกเลิกการเชื่อถือใบรับรองดิจิทัลที่ออกโดย WoSign และ StartCom เป็นเวลาอย่างน้อย 1 ปี โดยจะมีผลกับซอฟต์แวร์ Mozilla Firefox อย่างไรก็ตาม การตัดสินใจนี้ยังไม่ได้ข้อสรุปว่าจะดำเนินการเมื่อไหร่อย่างไร

ในขณะเดียวกัน หลังจากที่เรื่องนี้ถูกเปิดเผย ทางบริษัท Apple ได้ประกาศว่าจะยกเลิกการเชื่อถือใบรับรองดิจิทัลจาก WoSign ที่ออกหลังจากวันที่ 19 กันยายน 2559 เป็นต้นไป โดยการยกเลิกนี้จะมีผลกับ iOS และ macOS ในอัปเดตถัดไป อย่างไรก็ตาม Apple ยังไม่ได้ให้ข้อมูลเพิ่มเติมว่าจะยกเลิกการเชื่อถือใบรับรองดิจิทัลจาก WoSign เป็นระยะเวลาเท่าใด และในประกาศไม่ได้มีการกล่าวถึงใบรับรองดิจิทัลจาก StartCom

สำหรับผู้ดูแลระบบที่ใช้งานใบรับรองดิจิทัลจาก CA ที่ได้รับผลกระทบ โดยเฉพาะ StartCom ที่ให้บริการออกใบรับรองดิจิทัลในนาม StartSSL ควรตรวจสอบเรื่องนี้อย่างใกล้ชิดและสอบถามข้อมูลเพิ่มเติมจากผู้ให้บริการหากจำเป็น

<strong>ที่มา: <a href="http://thcert.co/Sggi0V">The Register</a> l <a href="http://thcert.co/WpS7E9">Softpedia</a> l <a href="https://www.thaicert.or.th/newsbite/2016-10-04-02.html#2016-10-04-02">ThaiCert</a></strong>