วันที่ 1 เมษายนปี 2004 หรือเมื่อ 15 ปีที่แล้ว เป็นวันที่ Google เปิดตัว Gmail บริการอีเมลแบบใหม่ที่มาพร้อมสตอเรจเก็บข้อมูล 1GB และระบบค้นหาอีเมลในกล่องของ Google แม้ Gmail จะเปิดตัวในวัน April Fools' Day แต่ผลิตภัณฑ์นี้ก็ไม่ใช่ของล้อเล่น และถือเป็นหนึ่งในผลิตภัณฑ์ที่ประสบความสำเร็จอย่างสูงของ Google

วันนี้ ในโอกาสครบรอบ 15 ปีของ Gmail นั้น Google ก็ได้ประกาศเพิ่มฟีเจอร์ใหม่ให้ Gmail อีกดังนี้

ฟีเจอร์แรก คือ <a href="https://www.blognone.com/node/102113">Smart Compose</a> การใช้ AI ช่วยเขียนอีเมล เพื่อช่วยประหยัดเวลาเขียนอีเมลให้ผู้ใช้งาน จะเปิดให้ผู้ใช้ Android ทุกรุ่นได้ใช้งานกันแล้ว หลังจากที่เปิดให้ใช้เฉพาะ Pixel 3 มาสักพัก ส่วนแอป Gmail บน iOS จะเพิ่มฟีเจอร์ Smart Compose เข้ามาเร็ว ๆ นี้

นอกจากเรื่องการรองรับแพลตฟอร์มเพิ่มแล้ว Smart Compose ก็ยังเพิ่มภาษาที่รองรับด้วย ได้แก่ สเปน, ฝรั่งเศส, อิตาลี และโปรตุเกส

ถัดไปคือ ฟีเจอร์ตั้งเวลาส่งอีเมล หรือ Schedule send คือถ้าต้องการเขียนอีเมลตอนนี้ แต่ยังไม่อยากส่งตอนนี้ ก็สามารถกดตั้งให้อีเมลส่งตามเวลาที่ต้องการได้ เพียงกดปุ่มสามเหลี่ยมข้างปุ่ม Send จะเจอเมนู Schedule send จากนั้นก็ระบุเวลาที่ต้องการให้ส่ง และ Google ก็จะตั้งเวลาส่งอีเมลให้ เมื่อถึงเวลาอีเมลก็จะส่งออกอัตโนมัติ

ฟีเจอร์ตั้งเวลาส่งอีเมลนี้ ถือเป็นหนึ่งในฟีเจอร์ด้าน digital well-being คือแม้ว่างานจำเป็นจะต้องทำนอกเวลาทำการบ้าง แต่คนที่ติดต่อด้วยอาจไม่สะดวกที่จะรับอีเมลนอกเวลาทำการ ฟีเจอร์นี้ให้ผู้ใช้ทำงานต่อไปได้อย่างไม่ต้องกังวลว่าจะลืมส่งอีเมลในเวลางาน เพียงเขียนอีเมลไปตามเดิม และตั้งเวลาในการส่งเท่านั้น

สุดท้ายคือ Google ระบุว่า Gmail จะไดนามิก และเป็นอินเตอร์แอคทีฟมากยิ่งขึ้น สามารถทำกิจกรรมต่าง ๆ ได้บน Gmail เช่น ตอบคอมเมนท์ใน Google Docs, กำหนดเวลาประชุม หรืออื่น ๆ ซึ่งทั้งหมดนี้จะทำได้ผ่าน Gmail โดยไม่จำเป็นต้องเปิดหน้าเว็บใหม่
<p style="text-align: center;"><img src="https://www.blognone.com/sites/default/files/externals/ad59356263d402f2fff1e545e2466bfc.png" alt="No Description" />
ภาพโดย Google</p>
<strong>ที่มา</strong> : <a href="https://cloud.google.com/blog/products/g-suite/15-years-and-counting-making-gmail-work-faster-and-smarter-for-businesses">Google Cloud Blog</a> , <a href="https://www.blognone.com/node/108958">www.blognone.com</a>