<div class="spacer"></div>
<div class="detail">

ใครที่ใช้ Google Chrome แล้วรู้สึกรำคาญใจกับเสียงวีดีโอที่เล่นโดยอัตโนมัติในเว็บไซต์ต่างๆ จากนี้ไปจะไม่มีปัญหาเหล่านี้มากวนใจอีกต่อไป เมื่อล่าสุด Google Chrome ปล่อย Chrome 66 ให้ได้อัพเดทสำหรับ Windows, Mac, Linux, Android และ iOS กันแล้ว

ในการอัพเดทเวอร์ชั่นล่าสุดนี้ Google Chrome ได้เพิ่มฟีเจอร์ใหม่ที่จะช่วยปิดเสียงวีดีโอที่เล่นโดยอัตโนมัติ รวมถึงเนื้อหาใดๆ ในเว็บไซต์ที่เกี่ยวข้องกับเสียงทั้งหมด ทำให้ผู้ใช้จะไม่ได้ยินเสียงดังรบกวนจนกว่าจะเลือกเปิดเสียงนั้นเสียเอง ซึ่งนอกจากวีดีโอที่เล่นอัตโนมัติจะสร้างความรำคาญใจแล้ว ก็ยังกินข้อมูลที่มากขึ้น และยังทำให้เว็บทำงานช้าลงด้วย โดยเฉพาะเวลาที่เปิดบนอุปกรณ์มือถือ

ทั้งนี้ Google Chrome จะอนุญาตให้สื่อเล่นวีดีโออัตโนมัติได้ก็ต่อเมื่อไม่มีเสียง หรือผู้ใช้ระบุว่าสนใจในสื่อนั้นๆ ซึ่งในกรณีหลังจะพิจารณาจากหลายปัจจัย อาทิ เราเปิดเล่นสื่อบนเว็บไซต์นั้นบ่อยขนาดไหนในขณะที่เปิดดูผ่านเบราว์เซอร์บนเดสก์ท็อป มีการคลิกหรือแตะบนหน้าจอหรือไม่ในขณะที่เราเปิดดูหน้าเว็บ หรือการที่เราเพิ่มเว็บไซต์นั้นลงในหน้าโฮมสกรีนบนอุปกรณ์มือถือ

สำหรับการอัพเดท Chrome เวอร์ชั่นใหม่นี้ ยังอนุญาตให้ผู้ใช้สามารถบล็อคการเล่นวีดีโออัตโนมัติบนเว็บไซต์นั้นๆ ได้อย่างถาวรด้วย ทำให้เราสามารถบล็อคไม่ให้เว็บยูทูปเล่นวีดีโออัตโนมัติเมื่อเปิดหน้าเว็บ หรือบล็อคไม่ให้เว็บไซต์อื่นๆ เปิดเล่นเสียงอัตโนมัติได้ตามต้องการ

<strong>ที่มา : </strong><a href="https://techcrunch.com/2018/04/18/google-chrome-now-mutes-annoying-videos-that-autoplay-with-sound/" target="_blank" rel="nofollow noopener">techcrunch.com</a> , <a href="https://venturebeat.com/2018/04/17/chrome-66-arrives-with-autoplaying-content-blocked-by-default/" target="_blank" rel="nofollow noopener">venturebeat.com</a> , <a href="https://news.thaiware.com/13238.html">THAIWARE</a></div>