<h1> ผลสำรวจพบ องค์กรส่วนใหญ่กังวลผู้บริหารนำคอมพิวเตอร์ต่อ Wi-Fi สาธารณะ เสี่ยงถูกดักข้อมูล</h1>
บริษัท iPass เผยแพร่เอกสาร 2017 Mobile Security Report ซึ่งเป็นรายงานผลการสำรวจข้อมูลจากผู้บริหารและผู้เชี่ยวชาญด้านไอทีจากบริษัท 500 แห่งในสหรัฐอเมริกา, สหราชอาณาจักร, เยอรมัน และฝรั่งเศส ถึงแนวทางการป้องกันความเสียหายจากการที่องค์กรอนุญาตให้พนักงานทำงานนอกสถานที่ได้ (Mobile workforce)

ปัจจุบันองค์กรหลายแห่งมีนโยบายอนุญาตให้พนักงานสามารถทำงานจากนอกสถานที่ได้ โดยเฉพาะพนักงานระดับผู้บริหารที่อาจจำเป็นต้องเดินทางอยู่เป็นประจำ ในการทำงานนอกสถานที่ มีโอกาสที่พนักงานจะนำคอมพิวเตอร์ของสำนักงานไปเชื่อมต่อกับ Wi-Fi สาธารณะ เช่น ตามร้านกาแฟ สนามบิน Wi-Fi ของโรงแรม หรือ Wi-Fi ในสถานที่จัดงานประชุมสัมมนา ซึ่งมีความเสี่ยงที่อาจถูกดักขโมยข้อมูลได้

หน่วยงาน 68% แนะนำว่าพนักงานไม่ควรนำคอมพิวเตอร์ที่ใช้ทำงานไปเชื่อมต่อกับ Wi-Fi สาธารณะ ในขณะที่หน่วยงาน 33% มีนโยบายห้ามเชื่อมต่อโดยเด็ดขาด เนื่องจากมีข้อกังวลทั้งการถูกดักขโมยข้อมูล การโจมตีช่องโหว่ของซอฟต์แวร์ที่ยังไม่แพตช์ และการเชื่อมต่อกับ Wi-Fi ปลอมที่ตั้งชื่อเหมือนเป็นของจริง

ข้อมูลอื่นๆ ผู้ที่สนใจสามารถศึกษาเพิ่มเติมได้จากรายงานฉบับเต็ม

<strong>ที่มา:</strong> <a href="http://thcert.co/889xEu">Help Net Security</a> l <a href="http://thcert.co/XFoEeI">iPass</a> l <a href="https://www.thaicert.or.th/newsbite/2017-05-29-02.html#2017-05-29-02">ThaiCERT</a>