<h1><span class="headnews"><strong><span style="font-size: medium;">ISP ใน UK บล็อก TeamViewer ชั่วคราว หลังลูกค้าหลายรายถูกหลอกแฮกข้อมูล</span></strong></span></h1>
TalkTalk ผู้ให้บริการอินเทอร์เน็ตในสหราชอาณาจักร ประกาศบล็อกการใช้งาน TeamViewer และโปรแกรมประเภท remote desktop ในลักษณะเดียวกัน เช่น LogMeIn เป็นการชั่วคราว หลังพบว่าลูกค้าจำนวนหลายรายตกเป็นเหยื่อการหลอกลวงและถูกแฮกข้อมูล

ทาง TalkTalk ชี้แจงว่า ก่อนหน้านี้มีลูกค้าหลายรายได้รับโทรศัพท์จากบุคคลที่อ้างว่าเป็นเจ้าหน้าที่เทคนิคของ TalkTalk ติดต่อมาเพื่อขอตรวจสอบและช่วยเหลือปัญหาทางเทคนิคให้กับลูกค้า โดยผู้ที่โทรเข้ามาได้หลอกให้ลูกค้าดาวน์โหลดโปรแกรม TeamViewer มาติดตั้ง จากนั้นเชื่อมต่อเข้ามาเพื่อควบคุมเครื่องและแฮกข้อมูล โดยลูกค้าบางรายถูกแฮกบัญชีธนาคารเพราะหลงเชื่อว่าผู้ที่โทรเข้ามาเป็นพนักงานของ TalkTalk จริงๆ

หลังจากที่มีการประกาศบล็อกการใช้งานโปรแกรมในลักษณะ remote desktop ก็มีเสียงวิจารณ์จำนวนมากว่าเป็นการตัดสินใจที่ก่อให้เกิดผลกระทบกับผู้ที่จำเป็นต้องใช้งาน โดยเฉพาะอย่างยิ่งเหตุผลของการบล็อกนั้นไม่ได้เกิดจากปัญหาด้านความมั่นคงปลอดภัยของโปรแกรมเหล่านี้ อย่างไรก็ตาม ทาง TalkTalk ได้ชี้แจงว่ากำลังอยู่ระหว่างการประสานงานกับผู้พัฒนาโปรแกรมเพื่อหาวิธีที่เหมาะสมในการป้องกันไม่ให้ถูกนำมาใช้เป็นเครื่องมือในการหลอกลวง

<strong>ที่มา:</strong> <a href="http://thcert.co/HpC0xl">Bleeping Computer</a> l <a href="https://www.thaicert.or.th/newsbite/2017-03-13-01.html#2017-03-13-01">ThaiCERT</a>