<div>
<div>

<strong>โปรแกรม Mozilla Firefox รุ่นใหม่ (เวอร์ชั่น 59) ถูกปล่อยออกมาให้อัพเดทกันแล้ว เวอร์ชั่นนี้มีความสามารถใหม่เพิ่มเข้ามามากมาย ซึ่งหนึ่งในของเล่นใหม่ที่ถูกเพิ่มเข้ามาก็คือ สามารถป้องกันไม่ให้เว็บไซต์สามารถร้องขอเราเพื่อส่งการแจ้งเตือน (Notifications) ต่างๆ มาได้ รวมถึงยังปิดกั้นไม่ให้เว็บไซต์ที่กำหนดสามารถเข้าถึงกล้องมือถือ, ไมโครโฟน และตำแหน่งที่ตั้งของผู้ใช้อย่างไม่ตั้งใจได้ด้วย</strong>

ฟีเจอร์ใหม่นี้จะช่วยให้ศูนย์การแจ้งเตือน (Notification Center) ของเราไม่รกรุงรังไปด้วยข่าวจำนวนมหาศาลจากเว็บไซต์ต่างๆ เมื่อเปิดใช้งาน ทุกเว็บไซต์จะไม่สามารถส่งคำร้องขอเพื่อส่งการแจ้งเตือนได้ เว้นแต่ผู้ใช้จะอนุญาตเป็นรายเว็บไซต์ไป

วิธีการเปิด-ปิดฟีเจอร์นี้ก็ง่ายๆ ใน Firefox เวอร์ชั่น 59 เพียงไปที่ "Options" ใน Windows หรือ "Preferences" ใน Mac จากนั้นไปคลิกที่ "Privacy &amp; Security" และหาส่วนที่กำหนดค่าการอนุญาต (Permissions) ซึ่งในเมนูดังกล่าวก็จะสามารถกำหนดค่าการอนุญาตให้กับเรื่องตำแหน่งที่ตั้ง, กล้อง และไมโครโฟนได้ด้วย

สิ่งอื่นๆ ที่เพิ่มมาใน Firefox 59 ก็อย่างเช่นการปรับแต่ง Tabs และ Windows, การปรับปรุงประสิทธิภาพการใช้งานต่างๆ เช่น การโหลดหน้าที่เร็วขึ้น การปรับปรุงการ Render ภาพกราฟิก เป็นต้น สามารถอัพเดทให้ใช้งานได้แล้วบนทุกแฟลตฟอร์ม

<strong>ที่มา : </strong><a href="https://www.theverge.com/2018/3/14/17121850/firefox-ban-news-website-pop-up-notifications-version-58-update" target="_blank" rel="nofollow noopener">www.theverge.com</a> l <a href="https://www.mozilla.org/en-US/firefox/" target="_blank" rel="nofollow noopener">www.mozilla.org</a> l <a href="https://news.thaiware.com/12910.html">THAIWARE</a></div>
</div>