<h3><span class="headnews"><strong><span style="font-size: medium;">พบช่องโหว่ใน Joomla! ถูกแทรกโค้ดอันตรายในหน้าเว็บได้ อัปเดตด่วน</span></strong></span></h3>
<table>
<tbody>
<tr>
<td>บริษัท Fortinet รายงานช่องโหว่ประเภท Cross-Site Scripting (XSS) ใน Joomla! ซึ่งเป็น CMS ที่ถูกใช้งานในเว็บไซต์จำนวนมาก ช่องโหว่ที่ถูกรายงานมีจำนวน 2 จุด มีผลกระทบตั้งแต่ Joomla! 1.5.0 จนถึง 3.6.5 ปัจจุบันทั้งสองช่องโหว่ได้ถูกแก้ไขแล้ว ผู้ดูแลเว็บไซต์ควรอัปเดตด่วน

ทั้ง 2 ช่องโหว่อยู่ในระบบตรวจสอบการโพสต์เนื้อหาที่มีสคริปต์อันตราย โดยนักวิจัยค้นพบวิธีการที่สามารถหลอกระบบตรวจสอบได้ ทำให้สามารถแทรกโค้ดที่อาจเป็นอันตราย (เช่น JavaScript) ลงในหน้าเว็บไซต์ การโจมตีผ่านช่องโหว่ XSS เป็นไปได้ตั้งแต่การฝังมัลแวร์ลงในเครื่องที่เข้าชมหน้าเว็บ จนถึงการใช้ช่องโหว่ XSS ร่วมกับช่องโหว่อื่นๆ เพื่อเข้าควบคุมเซิร์ฟเวอร์ (เช่น ฝังโค้ดที่ยืมสิทธิของผู้ดูแลเว็บไซต์เพื่อนำไปใช้แก้ไขการตั้งค่าของระบบ) ตัวอย่างโค้ดสำหรับทดสอบการโจมตีถูกเผยแพร่สู่สาธารณะแล้ว

ทั้งสองช่องโหว่ถูกแก้ไขไปแล้วใน Joomla! เวอร์ชัน 3.7.0 ผู้ดูแลเว็บไซต์ควรอัปเดตให้เป็นเวอร์ชันใหม่เพื่อลดความเสี่ยงจากการถูกโจมตี</td>
</tr>
</tbody>
</table>
<strong>ที่มา:</strong> <a href="http://thcert.co/9RaxiC">Fortinet</a> l <a href="https://www.thaicert.or.th/newsbite/2017-05-05-02.html#2017-05-05-02">ThaiCERT</a>