<span class="headnews"><strong><span style="font-size: medium;">ลบด่วน ปลั๊กอิน Cisco WebEx บน Google Chrome มีช่องโหว่ร้ายแรง ถูกควบคุมเครื่องได้</span></strong></span>

นักวิจัยด้านความมั่นคงปลอดภัยแจ้งเตือนช่องโหว่ร้ายแรงในปลั๊กอิน Cisco WebEx Extension บน Google Chrome ซึ่งเป็นปลั๊กอินสำหรับใช้งานบริการประชุมทางไกลผ่านบริการ WebEx ของ Cisco โดยนักวิจัยพบว่าตัวปลั๊กอินมีช่องโหว่ประเภท remote code execution ที่จะส่งผลให้ผู้ประสงค์ร้ายสั่งให้เครื่องคอมพิวเตอร์ของเหยื่อประมวลผลคำสั่งใดๆ ที่อาจเป็นอันตรายได้ ปัจจุบันโค้ดสำหรับโจมตีผ่านช่องโหว่นี้ถูกเผยแพร่สู่สาธารณะแล้ว (ตัวอย่างโค้ดมีผลกับ Google Chrome บนระบบปฏิบัติการ Windows)

ในการโจมตี ผู้ประสงค์ร้ายอาจฝังโค้ดอันตรายลงในเว็บไซต์ที่มีช่องโหว่ หรือหลอกให้เหยื่อเข้าไปยังเว็บไซต์ที่มีโค้ดสำหรับโจมตี ซึ่งทันทีที่เหยื่อเข้าไปยังเว็บไซต์ดังกล่าวก็จะถูกโจมตีได้ทันที หลังจากที่มีการเผยแพร่ข้อมูลช่องโหว่ ทาง Cisco ได้อัปเดตปลั๊กอิน Cisco WebEx Extension เป็นเวอร์ชัน 1.0.3 แต่ก็ยังไม่สามารถแก้ไขปัญหาได้ทั้งหมด จากการตรวจสอบ ณ ขณะที่เขียนข่าว ปลั๊กอิน Cisco WebEx Extension ถูกถอดออกจากหน้า Chrome Web Store ไปแล้ว ผู้ใช้ที่มีการติดตั้งและใช้งานปลั๊กอิน Cisco WebEx Extension ควรถอนการติดตั้งชั่วคราวเพื่อความปลอดภัย

อัปเดต 24/1/2560 ทาง Cisco ได้ออกอัปเดตเวอร์ชัน 1.0.5 เพื่อแก้ไขช่องโหว่แล้ว

<strong>ที่มา: <a href="http://thcert.co/ns0wqQ">The Register</a> l <a href="http://thcert.co/gsp238">Google Project Zero</a> l <a href="https://www.thaicert.or.th/newsbite/2017-01-24-03.html#2017-01-24-03">ThaiCERT</a></strong>