<h4><span class="headnews"><strong><span style="font-size: medium;">ระวังภัย พบมัลแวร์เรียกค่าไถ่แพร่กระจายผ่านไฟล์ Shortcut</span></strong></span></h4>
ที่ผ่านมา การแพร่กระจายมัลแวร์ด้วยวิธีการหลอกให้ผู้ใช้ดับเบิ้ลคลิกเปิดไฟล์ ตัวไฟล์มัลแวร์มักจะมาในลักษณะ

- ไฟล์ประเภท executable เช่น .exe, .com, .scr
- ไฟล์เอกสาร เช่น .docx, .pdf
- ไฟล์สคริปต์ เช่น .js, .vbs

ซึ่งวิธีการแพร่กระจายที่ได้รับความนิยมมักจะเป็นการส่งไฟล์มัลแวร์มาทางอีเมลแล้วหลอกให้เหยื่อเปิดไฟล์นั้น แต่ล่าสุด บริษัท Sophos ได้พบว่าผู้ประสงค์ร้ายใช้เริ่มนิยมส่งไฟล์ shortcut ในการแพร่กระจายมัลแวร์เรียกค่าไถ่

ไฟล์ shorcut ที่จริงแล้วเป็นไฟล์นามสกุล .lnk เมื่อผู้ใช้ดับเบิ้ลคลิกที่ไฟล์ shortcut จะเป็นการเรียกใช้งานโปรแกรมหรือเรียกเปิดไฟล์ตามที่ระบุไว้ อย่างไรก็ตาม Windows อนุญาตให้ใส่พารามิเตอร์ใน shortcut เพื่อเป็นการเรียกใช้งานโปรแกรมภายใต้เงื่อนไขพิเศษ (ซึ่งสามารถทำได้โดยใส่พารามิเตอร์ในช่อง Target ของหน้าจอ Properties ของ shortcut) หรือเปลี่ยนไอคอนของ shortcut ได้

จากช่องทางนี้เอง ผู้ประสงค์ร้ายจึงสามารถใช้ไฟล์ shortcut ในการแพร่กระจายมัลแวร์ได้ โดยสร้างไฟล์ shortcut ที่ตั้งชื่อหลอกว่าเป็นไฟล์ที่ดูเหมือนไม่มีอันตราย เช่น ไฟล์รูปภาพ พร้อมเปลี่ยนไอคอนของ shortcut ดังกล่าวให้เป็นไอคอนของไฟล์รูปภาพเพื่อความแนบเนียน แต่ในช่อง Target ของตัว shortcut แทนที่จะชี้ไปที่ตัวไฟล์รูปภาพ กลับเป็นการเรียกโปรแกรม cmd.exe (Command Prompt ของ Windows) เพื่อสั่งประมวลผลคำสั่งอันตราย เช่น เรียกใช้งานไฟล์ .js ที่เป็นมัลแวร์ เป็นต้น

เนื่องจากการแพร่กระจายมัลแวร์ผ่านไฟล์ shortcut เป็นวิธีที่ตรวจจับได้ยาก เพราะการจะตรวจสอบว่าตัว shortcut ลิงก์ไปที่ใดนั้นผู้ใช้จำเป็นต้องกดดู Properties ของตัว shortcut นั้นเอง และแอนติไวรัสบางตัวอาจไม่สามารถตรวจจับพฤติกรรมแบบนี้ได้ ผู้ใช้จึงควรใช้ความระมัดระวังในการดับเบิ้ลคลิกไฟล์ shortcut ที่ไม่แน่ใจ เช่น เป็นไฟล์แนบมาทางอีเมล เป็นต้น

การติดตั้งแอนติไวรัส อัปเดตซอฟแวร์ในเครื่องให้เป็นเวอร์ชันล่าสุด และหมั่นสำรองข้อมูลเป็นประจำ ช่วยลดความเสี่ยงและผลกระทบจากการตกเป็นเหยื่อของมัลแวร์เรียกค่าไถ่ได้ สำหรับผู้ที่ต้องการทราบข้อมูลเพิ่มเติมเกี่ยวกับแนวทางป้องกันมัลแวร์เรียกค่าไถ่ สามารถศึกษาจากคลิปของไทยเซิร์ต (<a href="https://www.facebook.com/thaicert/videos/657180994430037/">https://www.facebook.com/thaicert/videos/657180994430037/</a>)

<strong>ที่มา: <a href="http://thcert.co/jiDu8c">Naked Security</a> l <a href="https://www.thaicert.or.th">ThaiCERT</a></strong>