ถึงแม้ว่าทาง Microsoft จะยุติการพัฒนาเบราว์เซอร์ Internet Explorer (หรือ IE) และหันมาพัฒนาเบราว์เซอร์ใหม่อย่าง Edge เป็นระยะเวลานานพอสมควรแล้วก็ตาม แต่ IE ก็ยังได้รับการปรับปรุงแก้ไขปัญหาความมั่นคงปลอดภัยอยู่เรื่อยๆ รวมถึงยังถูกติดตั้งมาพร้อมกับ Windows 10 ด้วย โดยทาง Microsoft ชี้แจงว่าสาเหตุที่ยังมี IE ติดตั้งมาให้เนื่องจากเหตุผลเรื่องความเข้ากันได้กับระบบที่ยังคงใช้งานเทคโนโลยีเก่าอยู่ อย่างไรก็ตาม หากหน่วยงานยังคงพัฒนาหรือใช้งานระบบที่รองรับเฉพาะ IE อยู่ จะเป็นเรื่องยากและต้องใช้ทรัพยากรมหาศาลเพื่อปรับปรุงเว็บแอปพลิเคชันให้รองรับเทคโนโลยีใหม่ ๆ นอกจากนี้ผู้พัฒนาเว็บแอปพลิเคชันส่วนใหญ่ไม่ได้ทดสอบเว็บไซต์ให้รองรับการใช้งานบน IE แล้ว อาจส่งผลให้การใช้งานเว็บไซต์ผ่านเบราว์เซอร์ดังกล่าวไม่สามารถทำงานได้เต็มประสิทธิภาพ

นอกจากปัญหาเรื่องความเข้ากันได้ยังมีเรื่องการสนับสนุนด้านความมั่นคงปลอดภัยด้วย โดยปัจจุบันนี้โปรแกรม IE ที่ยังได้รับการสนับสนุนด้านเทคนิคมีเพียงแค่ IE 10 และ IE 11 เท่านั้น แต่ IE 10 จะสิ้นสุดการสนับสนุนในวันที่ 31 มกราคม 2563 โดยหลังจากนี้ทาง Microsoft จะออกอัปเดตแก้ไขช่องโหว่ความมั่นคงปลอดภัยให้เฉพาะ IE 11 เท่านั้น นั่นหมายความว่าหลังจากนี้หากผู้ใช้ยังไม่อัปเกรด IE ให้เป็นเวอร์ชัน 11 ก็อาจมีความเสี่ยงที่จะถูกโจมตีได้ ซึ่งจากรายงานของบริษัท Recorded Future และ Kaspersky พบว่าในปี 2561 ช่องโหว่ใน IE อยู่ในอันดับต้นๆ ที่ถูกนำมาใช้ในการเจาะระบบ หากยังใช้งานเบราว์เซอร์เก่าต่อไปโดยไม่อัปเกรดก็อาจส่งผลให้ผู้ใช้งาน IE มีความเสี่ยงที่จะถูกขโมยข้อมูลที่สำคัญหรือติดมัลแวร์ได้ (ข่าวเก่า https://www.thaicert.or.th/newsbite/2019-04-18-02.html)

หากเป็นไปได้ หน่วยงานควรยุติการใช้ IE เป็นเบราว์เซอร์หลัก หากยังจำเป็นต้องใช้ควรใช้เฉพาะการเข้าถึงเว็บไซต์ภายในหรือระบบสำคัญที่ยังจำเป็นต้องเข้าผ่าน IE เท่านั้น ส่วนการใช้งานเว็บไซต์อื่นๆ หรือการพัฒนาเว็บแอปพลิเคชันในอนาคตควรทำให้รองรับเบราว์เซอร์สมัยใหม่ เช่น Microsoft Edge, Google Chrome, Mozilla Firefox หรือ Apple Safari เป็นหลัก เพื่อลดปัญหาทางเทคนิคและความเสี่ยงด้านความมั่นคงปลอดภัย

<strong>ที่มา:</strong> <a href="http://thcert.co/A3TsBY">Microsoft</a>, <a href="http://thcert.co/lr07Sn">Microsoft</a>, <a href="http://thcert.co/F9mYen">Microsoft</a>, <a href="https://www.thaicert.or.th/newsbite/2019-05-08-01.html?fbclid=IwAR2_9pVc9qavM9Q2Z2LXEYc_AA1TUUODjSvVlc5LBn08J8DcUkktb6mHnLQ">ThaiCERT</a>