นักวิจัยด้านความมั่นคงปลอดภัยได้แจ้งเตือนช่องโหว่ร้ายแรงใน Cisco WebEx ซึ่งเป็นซอฟต์แวร์ที่นิยมใช้ในการประชุมทางไกล ช่องโหว่ที่ค้นพบนี้อยู่ใน WebEx เวอร์ชัน Windows โดยสาเหตุเกิดจากเมื่อติดตั้งโปรแกรม WebEx ลงในเครื่องแล้ว ตัวโปรแกรมจะมีการเปิด service ชื่อ WebExService ไว้เพื่อรอรับคำสั่งด้วย อย่างไรก็ตาม เนื่องจาก service นี้มีการทำงานโดยใช้สิทธิ์ระดับเดียวกับผู้ดูแลระบบแต่ไม่ได้มีกระบวนการจัดการสิทธิ์ที่ดีพอ ทำให้ผู้ประสงค์ร้ายที่มีระดับสิทธิ์ของผู้ใช้ทั่วไปสามารถใช้ช่องทางนี้ในการยกระดับสิทธิ์เพื่อประมวลผลคำสั่งอันตรายหรือเปิดใช้งานโปรแกรมใด ๆ ก็ได้โดยได้ระดับสิทธิ์เดียวกับผู้ดูแลระบบ ทีมนักวิจัยได้ตั้งชื่อช่องโหว่นี้ว่า WebExec มีรหัส CVE-2018-15442 โดยได้เผยแพร่ตัวอย่างสคริปต์ Nmap และ Metasploit สำหรับใช้ทดสอบช่องโหว่ด้วย

ทาง Cisco ได้ออกอัปเดตซอฟต์แวร์ WebEx เวอร์ชัน 33.6.0 มาเพื่อแก้ไขปัญหานี้แล้ว โดยผู้ใช้สามารถดาวน์โหลดเวอร์ชันใหม่มาติดตั้งได้ด้วยต้นเองหรือใช้ช่องทางการอัปเดตผ่านตัวโปรแกรม

<strong>ที่มา:</strong> <a href="http://thcert.co/TLBrTv">Cisco</a>, <a href="http://thcert.co/c4NxtX">WebExec</a>, <a href="http://thcert.co/BNS8UY">SkullSecurity</a>, <a href="https://www.thaicert.or.th/newsbite/2018-10-25-01.html?fbclid=IwAR0ZAzQMfr_p5Deqssn63nHb7sa7RZCR1XIznPR_HmeOb0uPw2xgZuZWT-o#2018-10-25-01">ThaiCERT</a>

&nbsp;