<h1>พบช่องโหว่ร้ายแรงใน Foxit Reader อาจถูกแฮกควบคุมเครื่องได้ ยังไม่มีแพตช์</h1>
Foxit Reader เป็นโปรแกรมอ่านไฟล์ PDF ที่ได้รับความนิยมสูง นักวิจัยด้านความมั่นคงปลอดภัยจาก Zero Day Initiative ได้รายงานช่องโหว่จำนวน 2 จุดที่อาจส่งผลให้ผู้ประสงค์ร้ายสามารถเจาะระบบควบคุมเครื่องของเหยื่อได้ด้วยการหลอกให้เปิดไฟล์ PDF ที่มีสคริปต์อันตรายฝังอยู่

ช่องโหว่รหัส CVE-2017-10951 สามารถถูกสั่งเปิดใช้งานโปรแกรมใดๆ ในเครื่องได้ ส่วนช่องโหว่รหัส CVE-2017-10952 สามารถถูกใช้เขียนไฟล์อันตรายลงในเครื่องได้ ทั้งสองช่องโหว่จำเป็นต้องมีการเปิดเว็บไซต์ที่ฝังไฟล์ PDF หรือเปิดไฟล์ PDF นั้นขึ้นมาอ่าน โดยที่โปรแกรม Foxit Reader ต้องถูกปิดการใช้งานคุณสมบัติ Safe Reading Mode ด้วย (ปกติคุณสมบัตินี้จะถูกเปิดไว้เพื่อป้องกันการรันสคริปต์อันตรายที่ถูกฝังมาในไฟล์)

ณ เวลาที่เขียนข่าวนี้ ทาง Foxit Reader ยังไม่มีแพตช์แก้ไขทั้ง 2 ช่องโหว่ ผู้ใช้งานควร
<ol>
 	<li>ตรวจสอบว่าคุณสมบัติ Safe Reading Mode ของ Foxit Reader ไม่ได้ถูกปิด</li>
 	<li>พิจารณาเปลี่ยนไปใช้โปรแกรมอื่นในการเปิดไฟล์ PDF จนกว่าจะมีแพตช์แก้ไข</li>
 	<li>ไม่ควรเปิดไฟล์ PDF จากแหล่งที่มาที่ไม่น่าเชื่อถือ เช่น จากอีเมลที่ไม่สามารถตรวจสอบยืนยันผู้ส่งได้ เป็นต้น</li>
</ol>
<strong>ที่มา:</strong> <a href="http://thcert.co/4V6rji">Help Net Security l</a> <a href="http://thcert.co/2GRAx8">Zero Day Initiative</a> | <a href="https://www.thaicert.or.th/newsbite/2017-08-21-01.html#2017-08-21-01">ThaiCERT</a>