ก่อนที่จะไปพูดถึงข่าวสำคัญที่ทาง Microsoft ประกาศออกมา หลายคนอาจจะยังไม่เข้าใจว่า Windows 10 on ARM คือ อะไร? เราเลยอยากจะอธิบายจุดนี้ให้เข้าใจกันก่อน พูดแบบง่ายๆ คือ ปกติแล้วเราจะใช้งาน Windows 10 บน ซีพียูแบบ x86 (32 บิท) ซึ่งเป็นชื่อทั่วไปของสถาปัตยกรรมคอมพิวเตอร์ที่พัฒนาโดยบริษัทอินเทล ต่อมาบริษัท AMD ก็ได้พัฒนาซีพียูแบบ x64 (64บิท) ออกมา ซึ่งตัวระบบปฏิบัติการ Windows ที่เราใช้งาน ปกติแล้วก็จะรองรับการทำงานบนซีพียูดังกล่าว แต่ด้วยความที่ซีพียูแบบ ARM มีจุดเด่นตรงที่ใช้พลังงานน้อย มันจึงได้รับความนิยมเป็นอย่างมากในอุปกรณ์พกพา ซีพียูบนสมาร์ทโฟนอย่างพวก Snapdragon, Tegra, Apple ก็ต่างออกแบบด้วยสถาปัตยกรรมแบบ ARM ทั้งสิ้น ทาง Microsoft จึงได้พัฒนาให้ Windows สามารถทำงานบนซีพียูที่เป็นสถาปัตยกรรมแบบ ARM ได้ด้วย เพื่อใช้ในอุปกรณ์จำพวกโน๊ตบุ๊ค

<iframe src="https://www.youtube.com/embed/A_GlGglbu1U" width="560" height="315" frameborder="0" allowfullscreen="allowfullscreen" data-mce-fragment="1"></iframe>

ด้วยความที่ซีพียูแบบ ARM ใช้พลังงานในการทำงานต่ำกว่าซีพียูแบบ x86, x64 ทาง Microsoft เลยมีไอเดียที่จะทำให้ตัวระบบปฏิบัติการ Windows ทำงานบน ARM ได้ โดยในตอนเปิดตัว Microsoft ได้ใช้ชิป Snapdragon 835 จาก Qualcomm ในการทำงาน แต่ข้อเสียของ Windows 10 on ARM คือ ตัวแอพฯ จะถูกทำงานแบบ x86 ผ่านการทำจำลองด้วยระบบ Emulator ทำให้ประสิทธิภาพไม่ค่อยดีนัก เมื่อเทียบกับการทำงานบนอุปกรณ์ที่ใช้ซีพียูแบบ x86, x64 โดยตรง

<iframe src="https://www.youtube.com/embed/OZtVBDeVqCE" width="560" height="315" frameborder="0" allowfullscreen="allowfullscreen" data-mce-fragment="1"></iframe>

แต่ปัญหาดังกล่าวกำลังจะเป็นอดีตไปแล้ว เพราะล่าสุด Microsoft ได้เปิดตัว Visual Studio 15.9 ซึ่งได้เพิ่มความสามารถใหม่ช่วยให้นักพัฒนาสามารถสร้างแอพฯ ให้ทำงานแบบ ARM64 ได้เลย ไม่ต้องผ่าน Emulator แบบในอดีต ทำให้ประสิทธิภาพในการรันแอพฯ ต่างๆ ดีกว่าเดิมมาก อีกทั้งตัว Microsoft Store ก็อัพเดทให้นักพัฒนาส่งแอพฯ ที่พัฒนาบนพื้นฐานของ ARM64 ได้แล้วด้วยเช่นกัน โดยนักพัฒนาสามารถใช้ Visual Studio 15.9 ทำการ Recompile apps ทั้ง UWP และ C++ Win32 ให้ทำงานแบบ ARM64 ได้อย่างง่ายดาย

สำหรับอุปกรณ์ที่ใช้ Windows 10 on ARM ที่น่าสนใจในตอนนี้ก็อย่างเช่น Lenovo Yoga C630 WOS และ Galaxy Book 2 โดยทั้งคู่ใช้ Snapdragon 850 ในการทำงาน

<strong>ที่มา : </strong><a href="https://www.xda-developers.com/microsoft-qualcomm-and-intel-the-windows-10-arm-dustup/" target="_blank" rel="nofollow noopener">www.xda-developers.com</a> , <a href="https://www.engadget.com/2018/11/18/windows-10-arm-app-creation-tools/" target="_blank" rel="nofollow noopener">www.engadget.com</a> , <a href="https://blogs.windows.com/buildingapps/2018/11/15/official-support-for-windows-10-on-arm-development/" target="_blank" rel="nofollow noopener">blogs.windows.com</a> , <a href="https://news.thaiware.com/15096.html">www.thaiware.com</a>