Google แถลงในงาน Firebase Summit วันนี้ถึงความสามารถใหม่ๆที่จะเปิดให้บริการใน Firebase ซึ่งรวมไปถึงการเพิ่มระบบซัพพอร์ตให้กับองค์กรที่ใช้งาน Firebase อย่างเป็นทางการ

Google ได้ออกมาเผยว่าจะเพิ่มบริการซัพพอร์ตแพลตฟอร์ม Firebase เข้ามาเป็นส่วนหนึ่งของแพคเกจซัพพอร์ต Google Cloud Platform ซึ่งการทำเช่นนี้จะช่วยให้ทีมใหญ่ๆหรือองค์กรผู้ใช้งานสามารถติดต่อปรึกษาปัญหากับทีมงาน Firebase ได้ง่ายยิ่งขึ้น โดยหากองค์กรเป็นสามารถชิก GCP Support แบบ enterprise อยู่แล้ว ก็ไม่ต้องเสียค่าบริการเพิ่มเติมแต่อย่างใด โดยบริการนี้จะเริ่มเปิดให้ใช้งานกันแบบ beta ภายในสิ้นปีนี้

นอกจากนี้ Firebase จะมี API การจัดการตัวใหม่ที่ชื่อว่า Firebase Management API ที่จะช่วยให้นักพัฒนาสามารถสร้างและจัดการโปรเจกต์และแอปพลิเคชันบนแพลตฟอร์ม Firebase ผ่านโค้ดได้ ซึ่งการเปิดบริการเช่นนี้จะช่วยให้ลูกค้า Firebase ได้รับประสบการณ์การใช้งานรูปแบบใหม่ๆที่สะดวกสบายกว่าเดิม เช่นเว็บไซต์ IDE ออนไลน์ StackBlitz และ Glitch ที่เปิดให้ deploy แอป Firebase ได้ง่ายๆเพียงกดปุ่ม

Google ทำการเข้าซื้อ Firebase ในปี 2014 และเปิดให้บริการเป็นแพลตฟอร์มครบวงจรสำหรับแอปพลิเคชันบนโทรศัพท์มือถือ โดยในปัจจุบัน บนแพลตฟอร์ม Firebase นั้นมีแอปพลิเคชันที่เปิดใช้งานอยู่กว่า 1.5 ล้านราย

<strong>ที่มา :</strong> <a href="https://www.adpt.news/2018/10/29/google-adding-firebase-to-gcp-enterprise-support-package/?fbclid=IwAR1CXGHLUEfUPAZuK8xkobM97e3wJJ94dx5--W8KJEVmio6mBi-3LeBWGg0">www.adpt.news</a>