<h3><span class="headnews"><strong><span style="font-size: medium;">ผลสำรวจพบหน่วยงานไอทีในเอเชียรู้ว่าเรื่อง cybersecurity สำคัญอย่างไร แต่กลับไม่ได้ใส่ใจเพียงพอ</span></strong></span></h3>
บริษัท Quann ร่วมกับ IDC สำรวจผู้ปฏิบัติงานด้าน cybersecurity ในระดับ senior จำนวน 150 คน จาก 3 ประเทศในเอเชีย ประกอบด้วย สิงคโปร์ ฮ่องกง และมาเลเซีย ผลสำรวจพบว่าหน่วยงานส่วนใหญ่ตระหนักถึงปัญหาด้าน cybersecurity แต่กลับไม่ได้ให้ความสำคัญในเรื่องนี้มากเพียงพอ ทั้งงบประมาณในการลงทุนป้องกันและแผนรับมือสถานการณ์ฉุกเฉิน

หน่วยงานในสิงคโปร์กว่า 56% ไม่มีระบบที่สามารถตรวจวิเคราะห์รับมือการโจมตีได้ 54% ไม่มีทีมเฝ้าระวังเหตุการณ์ผิดปกติที่เกิดขึ้นกับระบบ 40% ยังไม่มีแผนรับมือเหตุการณ์การโจมตีทางไซเบอร์ ในขณะที่มีเพียงหน่วยงาน 33% เท่านั้นที่มีการอบรมและซักซ้อมความตระหนักด้าน cybersecurity ให้กับเจ้าหน้าที่ทุกระดับชั้นไม่เว้นแม้กระทั่ง CEO

ทาง IDC ระบุว่า ผลสำรวจนี้ชี้ให้เห็นว่าผู้บริหารระดับ C ส่วนใหญ่ในเอเชียยังไม่มีความเข้าใจเรื่องพื้นฐาน cybersecurity เพียงพอ ทั้งในส่วนการวางแผนงานและการจัดสรรงบประมาณ มักมีความเข้าใจผิดว่าการลงทุนด้าน cybersecurity ต้องมีผลตอบแทนที่จับต้องได้ แต่ไม่ได้คำนึงว่าหากระบบไม่ได้รับการป้องกันที่ดีพอ อาจก่อให้เกิดปัญหาด้านกฎหมาย ลูกค้าสูญเสียความเชื่อมั่น ไปจนถึงองค์กรนั้นอาจไม่สามารถให้บริการต่อได้

<strong>ที่มา:</strong> <a href="http://www.zdnet.com/article/singapore-firms-recognise-cybersecurity-importance-but-not-armed-for-it">ZDNet</a> l ThaiCERT