<h2><strong> พบการแพร่มัลแวร์ผ่านไฟล์ Shortcut (.LNK) เพิ่มขึ้นอย่างมาก ตรวจสอบก่อนคลิก</strong></h2>
ไฟล์ Shortcut ในระบบปฏิบัติการ​ Windows จะมีนามสกุล .LNK ลักษณะ​การ​ทำงาน​ของ​ไฟล์​ประเภท​นี้​นอกจาก​จะ​ชี้​ไปยังไฟล์​หรือ​โปรแกรม​ได้แล้ว ยังสามารถใส่ parameter เพิ่มเติมเพื่อสั่งเรียกใช้งานไฟล์​หรือโปรแกรมในลักษณะ​พิเศษได้อีกด้วย (เช่น ใช้เป็นช่องทางสำหรับการเปิดเล่นเกมแบบไม่เต็มจอ เป็นต้น)​

ก่อนหน้านี้ ไฟล์ .LNK เคยถูกใช้เป็นช่องทางในการแพร่กระจายมัลแวร์ เช่น ใส่สคริปต์​เรียกคำสั่ง PowerShell เพื่อดาวน์โหลด​มัลแวร์​เรียก​ค่าไถ่​ (ข่าวเก่า <a href="https://www.thaicert.or.th/newsbite/2016-10-20-02.html">https://www.thaicert.or.th/newsbite/2016-10-20-02.html</a>) ข้อมูล​ล่าสุดจากบริษัท​แอนติไวรัส TrendMicro พบว่าสถิติ​การโจมตีผ่านช่องทางนี้มีเพิ่มขึ้นอย่างมาก โดยในเดือนเมษายน 2560 พบการแพร่กระจายมัลแวร์ผ่านไฟล์ .LNK กว่า 6,000 ครั้ง

รูปแบบการโจมตี มีทั้งการฝังคำสั่งในไฟล์ .LNK เพื่อให้เรียก PowerShell, CMD.exe, MSHTA.exe หรือโปรแกรมอื่นๆ ที่สามารถรับคำสั่งแล้วนำไปประมวลผลได้

สำหรับวิธีการป้องกัน ทาง TrendMicro แนะนำ​ว่า ผู้ใช้ควรตระหนักถึงความเสี่ยงจากการเปิดไฟล์ .LNK จากแหล่งที่มาที่น่าสงสัย (เช่น จากไฟล์แนบในอีเมล)​ รวมทั้งผู้ดูแลระบบอาจตั้งค่าเซิร์ฟเวอร์​อีเมลให้กรองไฟล์แนบประเภท .EXE กับ .LNK ร่วมด้วย ทั้งนี้ อาจพิจารณา​ปิดการใช้งาน PowerShell ในเครื่องของผู้ใช้งานทั่วไปหากไม่มีความจำเป็นต้องใช้งาน

<strong>ที่มา:</strong> <a href="http://thcert.co/8PG7hJ">TrendMicro​</a> l <a href="https://www.thaicert.or.th/newsbite/2017-05-26-01.html#2017-05-26-01">ThaiCERT</a>