<h2>สถิติ DDoS Q2 2017 พบการข่มขู่ DDoS เรียกค่าไถ่เพิ่มมากขึ้น ระยะเวลาโจมตียาวนานสูงสุด 277 ชั่วโมง</h2>
Kaspersky เผยข้อมูลสถิติการโจมตีแบบ DDoS ประจำไตรมาสที่ 2 ปี 2560 (DDoS attacks in Q2 2017) โดยพบว่าแนวโน้มการข่มขู่โจมตีแบบ DDoS เพื่อเรียกค่าไถ่มีเพิ่มมากขึ้น ประเทศจีนตกเป็นเป้าการโจมตีมากที่สุด ตามมาด้วยเกาหลีใต้และสหรัฐฯ

ในการข่มขู่โจมตีแบบ DDoS เพื่อเรียกค่าไถ่ ผู้โจมตีจะใช้วิธีส่งข้อความไปหาเหยื่อเพื่อเรียกร้องให้จ่ายเงินตั้งแต่ 5 ถึง 200 Bitcoin โดยอาจมีการสาธิตโจมตีระบบเป้าหมายก่อนเป็นระยะเวลาสั้นๆ เพื่อแสดงตัวอย่างว่าสามารถทำได้จริง อย่างไรก็ตาม มีบางกรณีที่เป็นแค่การเช่าบริการ DDoS มาใช้เพื่อข่มขู่เรียกเงิน แต่ไม่ได้โจมตีจริงเมื่อถึงเวลาที่กำหนด

ผู้ให้บริการโทรคมนาคมในประเทศจีนตกเป็นเป้าหมายการโจมตีแบบ DDoS ที่มีระยะเวลาการโจมตียาวนานที่สุดเท่าที่เคยพบ คือเป็นการโจมตีแบบต่อเนื่องยาวนาน 277 ชั่วโมง (ประมาณ 11 วัน)

เครื่องคอมพิวเตอร์ที่ใช้ควบคุมและสั่งการ (C&amp;C) และเครื่องคอมพิวเตอร์ที่เป็น Botnet เกือบครึ่งหนึ่ง (49.11%) อยู่ในประเทศเกาหลีใต้ โดยเครื่องคอมพิวเตอร์ที่เป็น Botnet นั้น 51.23% เป็นระบบปฏิบัติการ Linux ในขณะที่ 48.77% เป็นระบบปฏิบัติการ Windows

รูปแบบวิธีการโจมตีที่พบมากที่สุดคือ SYN Flood รองลงมาคือ TCP Flood ปริมาณความรุนแรงของการโจมตีสูงสุดที่พบคือ 20 GB ต่อวินาที ผู้ที่สนใจสามารถศึกษาข้อมูลอื่นๆ เพิ่มเติมได้จากที่มา

<strong>ที่มา:</strong> <a href="http://thcert.co/dwK0o6">Dark Reading l</a> <a href="http://thcert.co/F326PJ">Kaspersky</a> | <a href="https://www.thaicert.or.th/newsbite/2017-08-04-02.html#2017-08-04-02">ThaiCERT</a>