<h1><span class="headnews"><strong><span style="font-size: medium;">พบการโจมตีใช้ช่องโหว่ Apache Struts 2 ติดตั้งมัลแวร์เรียกค่าไถ่ ผู้ดูแลเว็บไซต์ควรอัปเดตปิดช่องโหว่</span></strong></span></h1>
หลังจากที่ก่อนหน้านี้ทาง Cisco Talos ได้แจ้งเตือนช่องโหว่ใน Apache Struts 2 ซึ่งเป็นเฟรมเวิร์คสำหรับพัฒนาเว็บแอปพลิเคชัน ช่องโหว่นี้มีรหัส CVE-2017-5638 ส่งผลให้ผู้ประสงค์ร้ายสามารถส่งคำสั่งอันตรายเข้ามาประมวลผลที่เซิร์ฟเวอร์เพื่อควบคุมเครื่อง ซึ่งภายหลังทางผู้พัฒนาได้ออกแพตช์เพื่อแก้ไขปัญหา (ข่าวเก่า <a href="https://www.thaicert.or.th/newsbite/2017-03-15-02.html">https://www.thaicert.or.th/newsbite/2017-03-15-02.html</a>)

เมื่อวันที่ 6 เมษายน 2560 สถาบัน SANS แจ้งเตือนพบการโจมตีจำนวนมาก เพื่อเข้าควบคุมเครื่องเซิร์ฟเวอร์ระบบปฏิบัติการ Windows ที่ใช้งานซอฟต์แวร์ที่มีช่องโหว่ดังกล่าว จากนั้นได้ติดตั้งมัลแวร์เรียกค่าไถ่สายพันธุ์ Cerber ต่างจากก่อนหน้านี้ที่ผู้ประสงค์ร้ายมุ่งเป้าโจมตีเซิร์ฟเวอร์ระบบปฏิบัติการ Unix เพื่อติดตั้งมัลแวร์ประเภท backdoor หรือบอตเน็ต ผู้ดูแลเว็บไซต์ที่ใช้งาน Apache Struts 2 ควรตรวจสอบและอัปเดตเป็นเวอร์ชัน 2.3.32 และ 2.5.10.1 เพื่อปิดช่องโหว่

จากการโจมตีที่พบนี้แสดงให้เห็นว่า หากพบมัลแวร์ในเครื่องถึงแม้จะเป็นมัลแวร์ที่ยังไม่พบว่าได้สร้างความเสียหายในเครื่อง เช่น บอตเน็ตซึ่งสามารถใช้ควบคุมเครื่องเหยื่อโจมตีผู้อื่น ในอนาคตก็มีโอกาสที่จะผู้ประสงค์ร้ายจะสร้างความเสียหายด้วยการติดตั้งมัลแวร์เรียกค่าไถ่ ดังนั้นหากพบมัลแวร์ในเครื่อง ควรตรวจสอบหาสาเหตุเครื่องถูกเจาะระบบเพื่อแก้ไข เพิ่มเติมจากการกำจัดมัลแวร์และกู้คืนระบบ เพื่อป้องกันปัญหาในระยะยาว

<strong>ที่มา:</strong> <a href="http://thcert.co/MnLUU3">SANS</a> l <a href="http://thcert.co/xXmBcF">Computerworld</a> l <a href="https://www.thaicert.or.th/newsbite/2017-04-07-01.html#2017-04-07-01">ThaiCERT</a>