<h3> สถิติ DDoS ไตรมาส 4 ปี 2016 ไทยติดอันดับ 6 ประเทศต้นทางการโจมตี</h3>
บริษัท Imperva ผู้ให้บริการด้านความมั่นคงปลอดภัยระบบเครือข่ายและป้องกันการโจมตีแบบ DDoS ได้เปิดเผยข้อมูลสถิติการโจมตีแบบ DDoS ประจำไตรมาสที่ 4 ปี 2016 โดยพบว่าจำนวนครั้งของการโจมตีและขนาดของข้อมูลที่ถูกใช้ในการโจมตีนั้นเพิ่มขึ้นสูงมาก เหตุผลเนื่องจากการแพร่ระบาดของมัลแวร์ที่ควบคุมอุปกรณ์ IoT รวมถึงบริการ DDoS แบบให้เช่า

ปริมาณทราฟฟิกการโจมตีมากที่สุดที่เกิดขึ้นอยู่ที่ 650Gbps ต้นทาง IP ของอุปกรณ์ที่ติด botnet แล้วถูกควบคุมเพื่อใช้ในการโจมตีมากที่สุดมาจากประเทศจีน เวียดนาม และเกาหลีใต้ (ไทยติดอันดับ 6) ประเทศที่ตกเป็นเป้าหมายการโจมตีมากที่สุดคือสหรัฐอเมริกา สหราชอาณาจักร และเนเธอร์แลนด์ ตามลำดับ

รูปแบบทราฟฟิกที่ใช้ในการโจมตี พบมากสุดคือ ICMP โดยอยู่ที่ 46.3% รองลงมาคือ TCP อยู่ที่ 32.5% และ SYN อยู่ที่ 22% ในการโจมตีพบการหลีกเลี่ยงระบบป้องกันโดยปลอม user-agent ให้เป็นทราฟฟิกที่ดูเหมือนเป็นการเข้าเว็บไซต์ตามปกติ โดยพบว่ารูปแบบ user-agent ปลอมที่พบมากที่สุดคือ Internet Explorer, Baidu Spider และ Firefox ตามลำดับ

<strong>ที่มา:</strong> <a href="http://thcert.co/O765FF">Security Affairs</a> l <a href="http://thcert.co/coJgPZ">Imperva</a> l <a href="https://www.thaicert.or.th/newsbite/2017-03-23-02.html#2017-03-23-02">ThaiCERT</a>