ระวัง พบมัลแวร์ Dok สายพันธุ์ใหม่ โจมตี macOS แอบเปิดไมค์ ถ่ายรูป ขโมยรหัสผ่าน ติดตามตำแหน่ง

จากที่เมื่อปลายเดือนเมษายน 2560 นักวิจัยด้านความมั่นคงปลอดภัยจากบริษัท Check Point ได้แจ้งเตือนมัลแวร์ Dok ที่โจมตีระบบปฏิบัติการ macOS โดยแพร่กระจายผ่านไฟล์แนบในอีเมล (ข่าวเก่า <a href="https://www.thaicert.or.th/newsbite/2017-04-28-01.html">https://www.thaicert.or.th/newsbite/2017-04-28-01.html</a>) ล่าสุด นักวิจัยจากบริษัท Malwarebytes ได้พบการแพร่ระบาดของมัลแวร์สายพันธุ์ใหม่ที่ต่อยอดจากมัลแวร์ Dok เดิม

มัลแวร์แพร่กระจายผ่านไฟล์แนบชื่อ Dokument.app เมื่อดับเบิลคลิกเปิดไฟล์จะพบหน้าจอหลอกว่าไฟล์ไม่สมบูรณ์ไม่สามารถเปิดได้ แต่แท้จริงแล้วจะแอบดาวน์โหลดมัลแวร์ชื่อ Bella มาติดตั้งอยู่เบื้องหลัง โดยมัลแวร์ดังกล่าวมีความสามารถในการ
<ul>
 	<li>ขโมยข้อมูลจาก iMessage และ SMS</li>
 	<li>ติดตามตำแหน่งอุปกรณ์โดยใช้ข้อมูลจาก Find My iPhone และ Find My Friends</li>
 	<li>ขโมยรหัสผ่านที่เก็บอยู่ใน Keychain</li>
 	<li>แอบอัดเสียงผ่านไมโครโฟนและแอบถ่ายภาพจากเว็บแคม</li>
 	<li>แอบบันทึกภาพหน้าจอ</li>
 	<li>เปิดช่องทางให้ผู้ประสงค์ร้ายสามารถเชื่อมต่อเข้ามาควบคุมเครื่องได้จากระยะไกล</li>
</ul>
ปัจจุบัน Apple ได้เพิกถอนใบรับรองที่ถูกใช้ในมัลแวร์ Dok แล้ว ทำให้การติดมัลแวร์จะเกิดได้ยากขึ้น อย่างไรก็ตาม ผู้ใช้ควรตระหนักถึงความเสี่ยงจากการติดตั้งหรือใช้งานโปรแกรมที่ไม่ทราบแหล่งที่มา ไม่ควรเปิดใช้งานโปรแกรมที่น่าสงสัยโดยเฉพาะอย่างยิ่งเมื่อเป็นโปรแกรมที่ส่งมาในไฟล์แนบพร้อมอีเมล

<strong>ที่มา:</strong> <a href="http://thcert.co/1PgAvt">Cult of Mac</a>l <a href="http://thcert.co/UXZXPc">Malwarebytes</a> l <a href="https://www.thaicert.or.th/newsbite/2017-05-03-01.html#2017-05-03-01">ThaiCERT</a>