<h2>ระวัง พบการแฮกบัญชี LinkedIn ส่งข้อความแนบลิงก์เว็บไซต์หลอกลวงขโมยข้อมูล</h2>
นักวิจัยจาก Malwarebytes รายงานว่าพบการโจมตีผู้ใช้ LinkedIn ผ่านฟีเจอร์ InMail ซึ่งเป็นระบบการส่งข้อความระหว่างผู้ใช้งาน LinkedIn โดยผู้ประสงค์ร้ายสวมรอยบัญชีที่สมัครเป็น LinkedIn Premium เพื่อสร้างความน่าเชื่อถือ จากนั้นส่งข้อความแนบลิงก์เว็บไซต์ฟิชชิ่งมาเพื่อหลอกให้ผู้ใช้คลิก (บัญชี LinkedIn Premium สามารถส่งข้อความหาผู้ใช้ที่ไม่ได้อยู่ในรายชื่อ Connection ได้)

เมื่อคลิกเข้าไปยังลิงก์ดังกล่าว จะพบหน้าจอแจ้งว่าเอกสารนี้ถูกแชร์ผ่านบริการฝากไฟล์ เช่น Google Drive ซึ่งผู้ใช้ต้องล็อกอินถึงจะสามารถดูข้อมูลได้ แต่เว็บไซต์ปลายทางที่ถูกส่งไปเป็นเว็บไซต์ปลอม

นักวิจัยยังไม่ยืนยันว่าบัญชี LinkedIn ที่ถูกสวมรอยนั้นถูกแฮกไปด้วยวิธีใด และยังไม่ยืนยันจำนวนผู้ที่ได้รับผลกระทบ ผู้ที่ใช้งาน LinkedIn ควรตรวจสอบให้แน่ใจก่อนคลิกลิงก์ที่ได้รับทางข้อความ ตรวจสอบความถูกต้องของ URL เว็บไซต์ก่อนล็อกอิน หากสงสัยว่าบัญชี LinkedIn ถูกสวมรอยควรตรวจสอบการตั้งค่าและควรเปิดใช้งานการยืนยันการล็อกอินแบบสองชั้น โดยสามารถดูข้อแนะนำวิธีการป้องกันไม่ให้ถูก social engineering ผ่าน LinkedIn ได้จากบทความของไทยเซิร์ต (<a href="https://www.thaicert.or.th/newsbite/2017-01-24-02.html">https://www.thaicert.or.th/newsbite/2017-01-24-02.html</a>)

<strong>ที่มา:</strong> <a href="http://thcert.co/R7DubM">Help Net Security l</a> <a href="http://thcert.co/byTgQp">Malwarebytes</a> | <a href="https://www.thaicert.or.th/newsbite/2017-09-15-01.html#2017-09-15-01">ThaiCERT</a>