<h4><span class="headnews"><strong><span style="font-size: medium;">อุปกรณ์ iOS กว่า 75 ล้านเครื่องทั่วโลกติด adware จากการติดตั้งแอปพลิเคชันเถื่อนนอก App Store</span></strong></span></h4>
บริษัท Trend Micro รายงานว่า แหล่งดาวน์โหลดแอปพลิเคชันเถื่อนของ iOS ชื่อ Haima มีมัลแวร์ประเภท adware แฝงมาในซอฟต์แวร์ที่ปล่อยให้ดาวน์โหลดด้วย โดยมีอุปกรณ์ iOS กว่า 75 ล้านเครื่องทั่วโลกติดมัลแวร์นี้

Haima ถูกพัฒนาโดยนักพัฒนาจากประเทศจีน ใช้ช่องทางการติดตั้งใบรับรองดิจิทัลแบบ enterprise เพื่อให้สามารถติดตั้งแอปพลิเคชันนอก App Store ได้โดยไม่ต้อง jailbreak ใบรับรองดิจิทัลเหล่านี้ถูกขโมยออกมาจากบริษัทหลายแห่งแล้วนำมาขายในตลาดมืด

แอปพลิเคชันเถื่อนที่ถูกปล่อยให้ดาวน์โหลดจะเป็นการนำแอปพลิเคชันแท้ (ทั้งแบบแจกฟรีและต้องจ่ายเงิน) มาเพิ่มโค้ดให้แสดงโฆษณาจากบริษัทโฆษณาในจีน ด้วยเหตุผลเพื่อสร้างรายได้ให้กับผู้พัฒนาซอฟต์แวร์เถื่อน

นอกจากแสดงผลโฆษณาแล้ว แอปพลิเคชันเถื่อนเหล่านี้ยังแอบส่งข้อมูลของผู้ใช้ออกไปให้กับเซิร์ฟเวอร์ภายนอกด้วย ตัวอย่างข้อมูลที่ถูกส่งออกไป เช่น IMEI, IP, ชื่ออุปกรณ์ เป็นต้น

การติดตั้งแอปพลิเคชันนอก App Store ถือเป็นเรื่องที่ควรระวังเพราะอาจก่อให้เกิดความเสียหายต่ออุปกรณ์หรืออาจสูญเสียข้อมูลสำคัญที่เป็นความลับได้ ผู้ใช้งานอุปกรณ์ iOS ควรใช้ความตระหนักก่อนติดตั้งแอปพลิเคชันนอก App Store

<strong>ที่มา:</strong> <a href="http://thcert.co/dEVqKg">Softpedia</a> l <a href="http://thcert.co/jrQEIV">Trend Micro</a> l <a href="https://www.thaicert.or.th/newsbite/2016-09-14-01.html#2016-09-14-01">ThaiCert</a>